Põhiseaduse juriidilise ekspertiisi komisjon

Põhiseaduse juriidilise ekspertiisi komisjon oli Eesti valitsuse riigiõiguse ekspertidest moodustatud komisjon, eesmärgiks analüüsida 1992. aasta Eesti põhiseadust.

1995. aasta märtsis valitud Riigikogu põhiseaduskomisjon pöördus Vabariigi Valitsuse poole ettepanekuga korraldada põhiseaduse terviklik analüüs. Eesmärgiks seati välja selgitada võimalikud vastuolud ja lüngad põhiseaduses, vastamaks küsimusele, kas ja millises ulatuses on vaja põhiseadust muuta.

Ekspertiisi tulemuste ja ettepanekute Vabariigi Valitsusele esitamise tähtajaks määras Vabariigi Valitsus 1. detsembri 1997. Komisjon esitas Vabariigi Valitsusele oma tegevuse vahearuande 2. detsembril. Vabariigi Valitsus kuulas ära komisjoni tegevuse vahearuande 23. detsembril ning otsustas määrata komisjoni tegevuse lõpparuande Vabariigi Valitsusele esitamise tähtajaks 16. märtsi 1998. Kaks nädalat hiljem, 31. märtsil 1998 otsustas Vabariigi Valitsus võtta justiitsministri poolt 16. märtsil esitatud aruande teadmiseks, lugeda komisjoni ülesanne täidetuks ning tegi justiitsministeeriumile ülesandeks esitada Riigikantseleile valitsuse istungil tehtud märkuste alusel lõplikult vormistatud komisjoni aruanne edastamiseks Riigikogu põhiseaduskomisjonile.


Kai Härmand

Kai Härmand (sündinud 5. jaanuaril 1972) on Eesti jurist ja kohtunik.

Aastatel 1990–1995 õppis Härmand Tartu Ülikooli õigusteaduskonnas bakalaureuseõppes ja 2000–2006 magistriõppes.

Aastatel 1995–1999 oli ta Tallinna linnakohtus konsultant ja kohtunikuameti ettevalmistusteenistuses. 14. detsembril 1999 nimetas president Lennart Meri Riigikohtu üldkogu ettepanekul Härmandi kohtunikuks Tallinna linnakohtusse.

2012. aasta 15. oktoobrist töötas Härmand justiitsministeeriumis õiguspoliitika asekantslerina. Tema viimane tööpäev sel ametikohal oli 15. oktoober 2020. Kuni 8. novembrini 2020 oli ta ministeeriumi nõunik, pärast seda on töötanud taas kohtunikuna Harju Maakohtus.

Ta on Eesti Kohtunike Ühingu liige.


Heinrich Schneider

Heinrich Schneider (11. juuni 1925 Vandu küla, Undla vald, Virumaa – 4. juuni 2013) oli eesti õigusteadlane.

22. novembril 1943 astus Soome sõjaväkke. Sai väljaõppe algul Porokyläs, hiljem Taavetti allohvitserikoolis. 9. veebruaril 1944 moodustati eesti vabatahtlikest, nn soomepoistest 200. jalaväerügement. Schneider arvati selle 6. kompaniisse. Osales tõrjelahinguis Viiburi lahel ja Vuoksel. Naasis Eestisse 19. augustil 1944 ning sai väljaõppe Kehra õppelaagris. Pärast sõda varjas end metsas.

1946. aastal lõpetas Rakvere keskkooli ja 1951. aastal Tartu Riikliku Ülikooli õigusteaduskonna. Töötas ajalehe Edasi toimetuses, õppis aspirantuuris. 1956. aastast teaduste kandidaat, 1990. aastast õigusteaduste doktor. Osales Põhiseaduse Assamblee töös. 1993. aastast sai temast nõunik Riigikohtu põhiseaduslikkuse järelevalve kolleegiumis. Schneider oli ka Eesti Agraarökonoomika Instituudi juhtteadur. Ta oli ka Eesti valitsuse moodustatud põhiseaduse juriidilise ekspertiisi komisjoni liige 1996–1998. Elas Tartus.

Heinrich Schneider on maetud Tallinnas Metsakalmistule soomepoiste matmispaika.


Ameerika Ühendriikide põhiseaduse neljateistkümnes parandus

Ameerika Ühendriikide põhiseaduse neljateistkümnes parandus on Ameerika Ühendriikide põhiseaduse täiendus.

14. parandus laiendab õiguste deklaratsiooni föderaalvalitsuselt kõigile osariikidele, annab õiguse korraldusele ja menetlusele, laiendab õigust kodakondsusele ka tumedanahalistele ja Ameerikas sündinud välisriikide kodanikele, täpsustab esindajate jaotamise protseduuri riiklikel valimistel, ning viimaks keelab Kongressi loata asuda tööle riigiteenistuses isikutel, kes võtsid mässulistena osa Ameerika kodusõjast või muust ülestõusust või on osutanud abi Ameerika vaenlastele.

Parandus võeti vastu kongressis 13. juunil 1866. 2. märtsil 1867 võttis kongress vastu seaduse, mis nõudis endistelt konföderatsiooni osariikidelt paranduse ratifitseerimist selleks, et välja teenida esindatus kongressis. 28 osariiki oli paranduse ratifitseerinud 9. juuliks 1868.


Cisownica

Cisownica (tšehhi keeles Tisovnice, saksa keeles Koniakau) on küla Poolas Sileesia vojevoodkonnas Cieszyni maakonnas Goleszówi vallas. Cisownica asub Tšehhi piirist natuke rohkem kui 4 km kaugusel.


Andor (sari)

"Andor" on telesari, mis on loodud George Lucase "Star Warsi" ulmemaailma põhjal. Sarja tegevus toimub natuke aega enne "Rogue One'i" sündmusi. Sarja peategelane on noor mässaja Cassian Andor. Sari on tellitud Tony Gilroylt Disney+-ile.


Tiktaalik roseae

Tiktaalik roseae on monospetsiifiline väljasurnud liik eelajalooliste luukalade perekonnast (kõndiv kala). Ta elas hilisel Devoni ajastu perioodil, umbes 375 miljonit aastat tagasi. Ta võis olla üks neljajalgsete loomade eelkäijatest.

Tiktaalik'u fossiilide järgi võib tema kohta öelda põhimõtteliselt kala, sest tal on kalalik kehakuju ja lõpused, aga ka krokodilliga sarnane pea ning ebatavalised uimedega jäsemete moodi moodustised. Tiktaalik'u uimedel on liigutamiseks kiired nagu kaladel, kuid ta algelistes jäsemetes on olemas ka tugiluud, millega ta sai oma keha maapinnast kõrgemale kergitada. Nende teadmiste põhjal võib järeldada, et Tiktaalik oli kalade ja neljajalgsete loomade vahepealne vorm, kel võis olla neljajalgsete loomade (kahepaiksed, roomajad, linnud, imetajad) evolutsioonilises arengus tähtis osa.


Mārciena raudteepeatus

Mārciena raudteepeatus on raudteepeatus Pļaviņase–Gulbene raudteel Madona piirkonna Mārciena vallas Mārcienas.

Peatus asub Pļaviņase raudteejaamast 32 ja Riia jaamast 144 km kaugusel.

Mārciena raudteepeatus avati raudteejaamana koos raudteega aastal 1903, samal aastal valmis ka puidust jaamahoone, mis küll hiljem on saanud tellistest ümbrise. Toona jäi see Bērzaune kihelkonda Mārciena mõisa maadele. Aastal 1957 rajati jaamast kolme kilomeetri pikkune harutee, mis viis Nõukogude armee sõjaväebaasi, mida kasutati piloodita lennumasinate juhtimiskeskusena.

Aastal 1994 sõjavägi lahkus ja baasi viiv tee demonteeriti, ühtlasi demonteeriti ka teised jaamas olnud teed, nii et jaamast sai raudteepeatus.

Aastal 2009 ehitati SIA CEMEX betoonitööstuse tarbeks uued kõrvalteed. Kuigi Mārciena jäi peatuseks edasi, võib kaubavedude tarbeks rajatud teid kaupade peale- ja mahalaadimiseks kasutada. Kokku on kaubalaadimiseks mõeldud teid kolm. Ametlikult on seal üks kahest Lätis asuvast kaubapunktist ehk kaubajaama funktsioone täitvast jaama staatuseta kohast (teine asub Valkas.

Peatuses peatuvad Riiast Madonasse sõitvad rongid (mõlemas suunas kaks korda nädalas). Lisaks peatuvad seal Gulbenesse sõitvad rongid. 2019. aastal peatusid need rongid seal 18. mail, 27. juulil ja 7. septembril.


Farmakogenoomika

Ravimi manustamise järel imendub see organismis. Seejärel transporditakse ravim toimimiskohta, kus see seondub oma sihtmärk-molekulidega, näiteks retseptoritega. Järgmiseks etapiks on ravimi lagundamine ehk metaboliseerimine, millele järgneb kehast väljutamine. Neid etappe ehk imendumist, jaotumist, metabolismi ja eritumist (ingl k Absorption, Distribution, Metabolism ja Excretion ehk ADME) kirjeldab farmakokineetika. Lisaks mõjutavad ravimi toimet ravimi sihtmärgi omadused, mida kirjeldab farmakodünaamika. Nendes kõigis inimese organismis toimuvates protsessides osalevad erinevad valgud ning kui mõnes neid valke kodeerivas geenis ehk farmakogeenis esinevad sellised variatsioonid, mis muudavad valgu tavapärast funktsiooni, võib selle tulemusena inimese ravivastus muutuda.

Farmakogenoomika põhieesmärgiks on tuvastada sellised geneetilised variandid, mis mõjutavad ravimi toime tõhusust ja kõrvaltoimete esinemist. Eesmärk on muuta patsiendi ravi geneetilistel iseärasustel põhinevate soovitustega tõhusamaks ning ohutumaks. See on üks osa täppis- ehk personaalmeditsiinist.

Esimesed tähelepanekud indiviididevaheliste farmakogeneetiliste erinevuste kohta arvatakse pärinevat juba Vana-Kreekast. Pythagoras täheldas, et põldubade söömisest tekkis osadel inimestel hemolüütiline aneemia. Tänapäeval teame, et see haigus on põhjustatud glükoos-6-fosfaadi dehüdrogenaasi (G6PD) puudulikkusest. Farmakogeneetika hakkas teadusharuna arenema 1950. aastatel ning farmakogeneetika mõistet kasutas esimest korda 1959. aastal Saksa geneetik Friedrich Vogel. Termineid "farmakogenoomika" ja "farmakogeneetika" kasutatakse sageli läbisegi. Algselt oli enam kasutuses termin "farmakogeneetika", mis sarnaselt farmakogenoomikaga on samuti teadus ravivastuse pärilikust varieeruvusest, kuid enamasti keskendutakse farmakogeneetikas ravimi toimes ainult ühe geeni mõjule. Inimese genoomi projekti (Human Genome Project, HGP) käivitamine ja tehnoloogia areng kiirendasid ka ravimivastust mõjutavate variatsioonide avastamist. Samuti sai võimalikuks uurida korraga mitmete inimeste genoome, kellel esines sama ravivastus mingi ravimi toime suhtes. Farmakogeneetilised uuringud liikusid aastate jooksul üksikute geenide uurimiselt kogu genoomi hõlmava lähenemisviisini ja panid aluse farmakogenoomikale.


Meinhardiinid

Görzi krahvid (saksa: Grafen von Görz; itaalia: Conti di Gorizia; slooveeni: Goriški grofje), tuntud ka kui Meinhardiinid, olid krahvi- ja hertsogidünastia Saksa-Rooma riigis. Saanud nime Görzi lossi järgi Gorizias (nüüd Itaalias Sloveenia piiril), olid nad algselt Aquileia patriarhaadis foogtid (advocatus), kes valitsesid Görzi krahvkonda 12. sajandi algusest kuni 1500. aastani. Ustavate keisrite toetajatena paavstide vastu saavutasid nad oma võimukõrguse pärast Marchfeldi lahingut 1280. ja 1310. aastate vahel, kui nad hoidsid enda kontrolli all enamikku praegusest Sloveeniast, Lääne- ja Edela-Austriat ning Kirde-Itaaliat. Pärast 1335. aastat algas nende pidev langus, kuni nende territooriumid olid vähenenud 1370. aastate keskpaigaks tagasi algsesse Görzi krahvkonda. Nende järelejäänud maad päris Habsburgist valitseja Maximilian I.

1253. aastast valitses dünastia Tirooli krahvkonda. 1271. aastal nende suured valdused jagunesid. Peaharu sai viimati omandatud Tirooli ja Meinhard II järgi tuntuks kui Görzi-Tirooli krahvid või Meinhardiinide liin. Kõrvalharu, Meinhardi noorema venna Alberti järgi tuntud kui Albertiinide liin, võttis üle algsed valdused Görzi krahvkonnas, Pusteri oru, samuti pfaltskrahvide tiitli Kärntenis (koos valdustega ülemises Drava orus).

Mõlemad harud osalesid koalitsioonis Přemysliidist Böömimaa kuninga Otakar II vastu ja Saksamaa kuninga Rudolf I poolel ning said pärast esimese kaotust Marchfeldi lahingus autasuks tohutud valdused. 1286. aastal said Görzi-Tirooli harust Kärnteni hertsogid ja Kraini maakrahvid ning nad võtsid de facto üle Savinja valitsemise, samas Albertiinide harule anti enamik Sloveeni margist ja Metlika krahvkond. 1306. aastal ja taas aastatel 1307-1310 valitses Görzi-Tirooli Heinrich kui Böömimaa kuningas ja hoidis Poola kuninga titulaartiitlit, abielu tõttu Přemysliidist pärijanna Annaga. Kuid kuna Heinrich ei saanud meessoost pärijaid, hääbus Görzi-Tirooli haru pärast tema tütre Margarete surma 1369. aastal. Habsburgid pärisid nende maad.

Albertiinide liin säilitas valitsemise krahvi maadel ümber Gorizia, Pusteri orus ja Lääne-Kärntenis (mis koosnes tänase Ida-Tirooli territooriumist) kuni 1500. aastani, kui perekonna viimane krahv (Leonhard von Görz) pärijateta suri. Tema järelejäänud valduse pärisid Austria Habsburgid.


Catedral Metropolitana de la Asunción de María

Metropolitani Püha Neitsi Maarja Taevasse võtmise katedraal México taevasse on peapiiskopkonna Primada de México peakorter ja asub Plaza de la Constitucióni põhjaküljel Mehhiko pealinna México ajaloolises keskuses. See kuulub maailmapärandi nimistusse alates 1987. aastast.

Templi mõõtmed on ligikaudu 59 x 128 meetrit, kõrgus 67 meetrit. See on üks hispaania Ameerika arhitektuuri silmapaistvamaid teoseid. See ehitati Hispaania katedraalidest inspireeritud Hispaania arhitekti Claudio de Arciniega plaanide kohaselt ümber kiriku, mis püstitati pärast Hispaania Tenochtitláni vallutamist. Tööd algasid 1573. aastal. Sisetööd lõpetati 1667. aastal, välistööd kestsid kuni 1813. aastani.


Dan Burn

Daniel Johnson Burn (sündinud 9. mail 1992 Blythis) on Inglismaa jalgpallur, kes mängib kaitsjana Inglismaa Premier League'i klubis Newcastle United.

Ta alustas klubikarjääri Darlingtonis, mille koosseisus debüteeris ta Inglismaa tugevuselt neljandas liigas 2009. aastal.

2011. aastal liitus Burn Inglismaa kõrgliiga klubiga Fulham. Hooajal 2012–13 mängis ta Fulhamist laenul Inglismaa tugevuselt kolmanda liiga klubis Yeovil Town ja hooaja 2013–14 esimeses pooles Inglismaa esiliiga klubis Birmingham City. Fulhami meeskonnas debüteeris Burn 4. jaanuaril 2014 karikamängus Norwich City vastu. Inglismaa kõrgliigas debüteeris ta sama aasta 18. jaanuaril mängus Arsenali vastu. Alates järgmisest hooajast mängis Burn Fulhamiga Inglismaa esiliigas.

Hooaja 2015–2016 lõpus Burn lepingu äsja Inglismaa esiliigasse tõusnud Wigan Athleticuga. 2017. aastal valiti ta Wigani hooaja parimaks mängijaks. Hooajal 2017–2018 mängis ta klubiga Inglismaa tugevuselt kolmandas liigas. Burn lõi sel hooajal liigas viis väravat ja valiti liiga hooaja sümboolsesse koosseisu.

2018. aasta augustis sõlmis Burn nelja-aastase lepingu Inglismaa kõrgliiga klubiga Brighton & Hove Albion, kuid ta jäi hooaja 2018–19 esimeseks pooleks laenule Wigan Athleticu.

2022. aasta jaanuaris sõlmis ta kahe ja poole aasta pikkuse lepingu Newcastle Unitediga.


Steyr AUG

Steyr AUG (saksa keeles Armee-Universal-Gewehr – 'sõjaväe üldrelv') on 1960. aastatel Steyr-Daimler-Puchi disainitud automaatrelv, mida alates 1978. aastast toodab Austria relvatootja Steyr Mannlicher. Relv võeti samal aastal Austria sõjaväes Bundesheer kasutusele nime StG 77 all, kus see vahetades välja senise StG 58, mis oli Steyr-Daimler-Puchi litsentsi alusel toodetud FN FAL.

AUG on bullpup-tüüpi modulaarne relv, mida saab lihtsalt rauavahetusega kohandada ümber nii karabiiniks, snaiperrelvaks, püstolkuulipildujaka ja kergekuulipildujaks. AUGi standardne raud on 20-tolline (508 mm), lisaks on saadaval 16-tolline (407 mm) karabiiniraud, 14-tolline (350 mm) ja ka 24-tolline (621 mm) raske raud (HBAR, Heavy Barreled Automatic Rifle ehk raske rauaga automaatrelv), millel on ka kaksjalg. Püstolkuulipilduja variant kasutab 16,5-tollist (420 mm) rauda. AUGil on standardis pooleteistkordse suurendusega Swarovski Optiku teleskoopsihik (HBARil 4-kordne). AUG kasutab 30-padrunilist (5,56x45 mm NATO) läbipaistvast polümeerist salve, kergekuulipilduja variandil 42-padrunilist. Relva pära on tehtud klaaskiu-polüamiidist.

Püstolkuulipildujavariant AUG Para tulistab 9x19 mm padrunitega, kasutab tavalisest automaatpüssist erinevat rauda ja polti, ning Steyr MPi 69/81 püstolkuulipildujate 25- või 32-padrunilist salve. AUG püss on lihtsalt muudetav püstolkuulipildujaks ja vastupidi – vaja on välja vahetada vaid raud ja riiv ning lisada salveadapter.

AUG kasutab Wimmersperg Spz tüüpi kaheastmelist päästikumehhanismi – päästikut pooleldi alla vajutades tulistab relv ühe padruni kaupa, lõpuni alla vajutades täisautomaatselt.

AUG on üks maailma edukamaid bullpup-tüüpi relvi – lisaks Austriale on see kasutusele võetud ka Austraalia (toodetud litsentsi alusel kui F88 Austeyr), Argentina, Uus-Meremaa ja Luksemburgi sõjaväes.


Alireza Jahanbakhsh

Alireza Jahanbakhsh Jirandeh (pärsia keeles علیرضا جهانبخش جیرنده; sündinud 11. augustil 1993 Jirandehis) on Iraani jalgpallur, kes mängib äärepoolkaitsja või ründava poolkaitsjana Hollandi kõrgliigaklubis Feyenoord ja Iraani jalgpallikoondises.

Iraani kõrgliigas debüteeris ta 2011. aastal Damash Gilani meeskonnas.

2013. aasta juulis liitus ta Hollandi kõrgliiga klubiga N.E.C.. Hooajal 2014–15 mängis ta klubiga Hollandi esiliigas, kus ta lõi 12 väravat.

2015. aasta augustis sõlmis Jahanbakhsh viieaastase lepingu Hollandi kõrgliigaklubiga AZ Alkmaar. Hooajal 2016–17 lõi ta Hollandi kõrgliigas kümme väravat. Järgmisel hooajal lõi ta liigas 21 väravat ja oli sellega Hollandi kõrgliiga hooaja suurim väravakütt. Samal hooajal saavutas AZ-ga Hollandi kõrgliigas kolmanda koha.

2018. aasta juulis siirdus ta Inglismaa Premier League'i klubisse Brighton & Hove Albion. Esimesel hooajal segas ta Inglismaal vigastus ja teise hooaja alguses jättis klubi uus peatreener Graham Potter ta sageli koosseisust välja. Esimese värava õnnestus Jahanbakhsh Inglismaa kõrgliigas lüüa 28. detsembril 2019 mängus Bournemouthi vastu. 1. jaanuaril 2020 lõi ta värava Chelsea vastu ja see värav valiti Inglismaa kõrgliiga kuu parimaks väravaks.

2021. aasta juulis sõlmis ta kolmeaastase lepingu Feyenoordiga.

Iraani jalgpallikoondises tegi Jahanbakhsh debüüdi 2013. aasta oktoobris mängus Tai vastu. Koondisekarjääri esimese värava lõi ta sama aasta 15. novembril, kui kohtuti taas Taiga. Ta on kuulunud Iraani koondisse 2014. aasta maailmameistrivõistlustel, 2015. aasta Aasia meistrivõistlustel, 2018. aasta maailmameistrivõistlustel ja 2019. aasta Aasia meistrivõistlustel.


Strahlkogel

Strahlkogel kõrgusel 3288 m üle merepinna on kõrgeim tipp Larstigi mägedes (Larstiger Berge) Stubai Alpides Austrias Tirooli liidumaal. Strahlkogel on ka kõrgeim mägi Umhauseni vallas. Selle nimi tuleneb tema suurepärastest valgetest, valgust peegeldavatest kvartskihtidest, mis väidetavalt põhjustavad mäe "kiirgamist" (strahlen). Sellel on hästi proportsionaalse, järsu ja terava püramiidi kuju. Strahlkogelile tõusmine on raske ja seetõttu käiakse tipus seda harva, erinevalt naabruses asuvast 3287 m kõrgusest Breiter Grieskogelist. Esimene mäkketõusja oli 1833. aastal Peter Carl Thurwieser, kuid tema marsruut ja tõusu täpsed asjaolud pole teada. 28. augustil 1887 ronisid mäele Ludwig Purtscheller ja Fritz Drasch Salzburgist. Nende marsruut viis piki lääneharja. Tänapäeval on see tavaline marsruut ja kergeim tee tippu jõudmiseks.


Gustavo Adolfo Bécquer

Gustavo Adolfo Dominguez Bastida Claudio (17. veebruar 1836 Sevilla – 22. detsember 1870 Madrid), rohkem tuntud kui Gustavo Adolfo Becquer, oli hispaania romantistlik luuletaja ja proosakirjanik. Olles hiline romantik, on teda seostatud ka postromantilise liikumisega. Kuigi oma eluajal saavutas ta juba teatava kuulsuse, saavutas ta tänapäevase prestiiži alles pärast surma ja kõigi oma kirjutiste avaldamist.


2020. aasta Tüüringi valitsuskriis

Valitsuskriisi Tüüringis kutsus esile 5. veebruaril 2020 Vaba Demokraatliku Partei (FDP) kandidaadi Thomas Kemmerichi valimine liidumaa presidendiks.

Alates Saksamaa taasühinemisest 1990. aastal oli Tüüringi liidumaal võimul olnud Saksamaa Kristlik-Demokraatlik Liit (CDU). 1999. ja 2004. aasta Landtagi (Maapäeva ehk liidumaa parlamendi) valimistel saavutas CDU mõlemal korral absoluutenamuse. Peale 2009. aasta valimisi aga kaotas CDU enamuse ja moodustas koalitsiooni sotsiaaldemokraatidega (SPD). Kuna Tüüringi oli aga endise Saksa Demokraatliku Vabariigi osa, oli Landtagis tugevuselt teiseks parteiks endise SDV kommunistliku partei – Saksamaa Sotsialistliku Ühtsuspartei (SED) järglaspartei Demokraatliku Sotsialismi Partei (DPS), hiljem Vasakpartei (Die Linke).

14. septembril 2014 toimunud Maapäeva valimistel võitis CDU 34 kohta 91st, Linke 28, SPD 12, Alternatiiv Saksamaale (AfD) 11 ja Rohelised 10 kohta. Võitnud 46 kohta, oleks CDUl ja SPDl endiselt olnud napp enamus. SPD otsustas aga koalitsiooni mitte jätkata ja selle asemel moodustas uue leppe Linkega. Ametisse astus uus, Linke-SPD-roheliste koalitsioon.

27. oktoobril 2019 toimunud Maapäeva valimistel tuli Linke esimeseks, võites 29 kohta 90st. AfD aga tõrjus CDU teiselt kohalt välja, võites 22 kohta CDU 21 vastu. SPD võitis 8, rohelised 5 ja FDP 4 kohta. Senine Linke-SPD-roheliste koalitsioon oli oma enamuse kaotanud, kokku oli neil vaid 42 kohta, vajalik oleks olnud FDP valitsusse kaasamine, kuid FDP ei nõustunud Linkega koostööd tegema. Teine võimalus oleks olnud Linke-CDU koalitsioon, kuid see olnud liiga suurte ideoloogiliste erinevustega ning CDU ei olnud juba varemgi nõus Linkega koalitsiooni moodustama. Ükski erakond ei olnud nõus moodustama koalitsiooni paremäärmusliku AfDga.

Peale koalitsioonikõneluste ebaõnnestumist otsustas Linke ministerpresident Bodo Ramelow jätkata senist koalitsiooni vähemusvalitsusena. 5. veebruaril 2020 parlamendi avamisel kandideeris Ramelow uuesti ministerpresidendiks, AfD nimetas oma kandidaadiks Sundhauseni linnapea Christoph Kindervateri. Ministerpresidendi valimised koosnevad kahest hääletusvoorust, kus on vajalik saada absoluutenamus (46 häält), kui seda ei saada, toimub kolmas voor, kus aga piisab lihthäälteenamusest. FDP otsustas kandideerida kolmandas voorus, nimetades oma kandidaadiks partei Tüüringi osakonna juht Thomas Kemmerichi, kuid seda ainult siis, kui ka AfD kandidaat kandideerib, kuna ei soovitud saada AfD hääli.

Esimeses voorus sai Ramelow 43 ja Kindervater 25 häält, CDU ja FDP ei osalenud. Teises voorus sai Ramelow 44 ja Kindervater 22 häält. Kolmandas voorus kandideeriski Kemmerich. Ootamatult sai aga Kemmerich 45 häält (CDU, FDP ja AfD) ja Ramelow 44, Kindervater hääli ei saanud. See tekitas skandaali, kuna varem ei olnud ükski ministerpresident ametisse valitud AfD häältega. Kemmerich teatas peale hääletust, et AfD-d koalitsiooni ei kutsuta ja selle asemel pakkus välja koalitsiooni moodustamise CDU, SPD ja rohelistega. Kuid isegi nende vahel neljakesi oleks kokku vaid 39 häält. See ettepanek aga lükati tagasi ja võimulolev Linke-SPD-roheliste koalitsioon esitas Kemmerichile ultimaatumi tagasi astumiseks.

Kemmerichi ministerpresidendiks valimine tekitas Saksamaal suure protestilaine, ka Berliinis FDP peakorteri ees. AfD tunnistas hiljem, et Kemmerichi poolt hääletamine oli taktikaline. CDU esimees Annegret Kramp-Karrenbauer ütles, et koostöö Kemmerichiga oleks partei väärtuste rikkumine, kuna ilma AfD häälteta ei oleks Kemmerichi ministerpresidendiks valitud. FDP esimees Christian Lindner läks 6. veebruaril Tüüringisse, et veenda Kemmerichi tagasi astuma. Kemmerich astuski tagasi 8. veebruaril, jäädes ametisse kohusetäitjana kuni uute ministerpresidendi hääletusteni 4. märtsil. 10. veebruaril teatas Kramp-Karrenbauer, et astub CDU parteijuhi kohalt tagasi peale uue juhi valimisi 2021. aastal. 7. veebruaril palus Lindner FDP umbusaldushääletust, mille ta võitis.

17. veebruaril alustasid Linke, SPD, CDU ja rohelised nõupidamist, 21. veebruaril jõuti kokkuleppeni korraldada 4. märtsil uus ministerpresidendi hääletus ja uued Maapäeva valimised 25. aprillil 2021, mille kohaselt valitakse Ramelow uuesti ministerpresidendiks ja jätkub Linke-SPD-roheliste vähemusvalitsus, eelarvet enne 2021. aastat vastu ei võeta. Uuel ministerpresidendi hääletusel kandideeris Ramelow uuesti, AfD kandidaadiks oli partei Tüüringi osakonna juht Björn Höcke. Esimeses kahes voorus sai Ramelow 42 häält (Linke, SPD, rohelised) ja Höcke 22 häält, CDU ja FPD (26 häält) ei hääletanud. Kolmandas voorus tõmbus Höcke tagasi ja Ramelow jäi ainsaks kandidaadiks, nüüd vajas ta vaid lihthäälteenamust poolthääli. Ta saigi 42 häält poolt ja 23 häält vastu ning valitigi ajutiselt ministerpresidendiks tagasi.


Nikolai Kuznetsov (admiral)

Nikolai Kuznetsov (vene keeles Николай Герасимович Кузнецов; 11. juuli/24. juuli 1904 Medvedki – 6. detsember 1974 Moskva) oli Nõukogude Liidu mereväeohvitser, Nõukogude Liidu laevastikuadmiral.

Ta sündis aastal 1904 Medvedkis Veliki Ustjugi maakonnas Vologda kubermangus (praeguse haldusjaotuse järele Kotlase rajoonis Arhangelski oblastis).


Fiidel

Fiidel (vanaülemsaksa keeles fidula, keskülemsaksa keeles fidel, fyddel, videl; inglise keeles vielle; prantsuse keeles viele, vielle; ladina keeles viela, viella) oli keskajal Euroopas laialdaselt levinud poogenkeelpill.


Kirill Šamalov

Kirill Nikolajevitš Šamalov (vene keeles Кирилл Николаевич Шамалов; sündinud 22. märtsil 1982) on Venemaa ettevõtja, Katerina Tihhonova endine abikaasa ja Venemaa presidendi Vladimir Putini endine väimees. Ta on olnud Venemaa valitsuse majandusnõunik. Ta on Bank Rossija kaasomaniku Nikolai Šamalovi noorem poeg. Kirill Šamalov on naftaettevõtte Sibur asepresident.


Salesaagrai

Salesaagrai (Anoxypristis cuspidata) on kõhrkala, kes kuulub railaadsete (Batoidea) ülemseltsi saagrailaste (Pristidae) sugukonda. Varem liigitati ta perekonda Pristis, nüüd on ta ainus elav liik perekonnast Anoxypristis.

Saagrailastele on iseloomulik pikk kitsas lapiku kujuga rostrum. Seda ääristavad teravad hambad, mis meenutavad sae hambaid ja mida kasutatakse saakloomade tapmiseks. Salesaagrai elab Vaikse ookeani lääneosas. Ta võib kasvada kuni 3,5 m pikkuseks. ICUNi andmetel on salesaagrai kriitilises seisundis liik.


Tino Kadewere

Tinotenda Kadewere (sündinud 5. jaanuaril 1996 Harares) on Zimbabwe jalgpallur, kes mängib ründajana Hispaania kõrgliigaklubis Mallorca ja Zimbabwe jalgpallikoondises.

Ta alustas klubikarjääri Zimbabwe klubis Harare City.

2015. aastal asus ta mängima Rootsi kõrgliigaklubis Djurgårdens IF. 2018. aasta hooaja kaheteistkümne esimese mänguga lõi Kadewere Rootsi kõrgliigas kaheksa väravat.

2018. aasta juulis sõlmis ta nelja-aastase lepingu Prantsusmaa esiliigaklubiga Le Havre. Hooajal 2019–20 lõi ta Prantsusmaa esiliigas 20 väravat ja oli sellega liiga suurim väravakütt.

2020. aasta jaanuaris sõlmis ta lepingu Prantsusmaa kõrgliigaklubiga Lyoni Olympique, kuid jäi ülejäänud hooajaks veel laenule Le Havre'i. Prantsusmaa kõrgliigas debüteeris ta Lyoni meeskonnas 11. septembril 2020 mängus Bordeaux' Girondinsi vastu ja lõi liigas esimese värava sama aasta 18. oktoobril mängus RC Strasbourgi vastu. 2022. aasta augustis läks ta Lyonist laenule Mallorcasse.

Zimbabwe jalgpallikoondises debüteeris Kadewere 2015. aastal. Koondisekarjääri kaks esimest väravat lõi ta 9. juunil 2018 COSAFA karika mängus Sambia vastu. Ta on kuulunud Zimbabwe koondisse 2017., 2019. ja 2022. aasta Aafrika rahvaste karikavõistlustel.


Radioaktiivrida

Radioaktiivrida on radioaktiivsel lagunemisel üksteisest järjestikku tekkivate nukliidide jada. See kujuneb, kui ühe nukliidi lagunemisel tekib teine nukliid, mis on samuti radioaktiivne, teisest kolmas jne kuni stabiilse tuumani. Uued nukliidid moodustuvad alfa- ja beetalagunemise teel. Igal alfalagunemisel väheneb nukliidi massiarv 4 ühiku võrra (beetalagunemisel see ei muutu). Nukliidide massiarvu saab siis esitada kujul A=4n+q, kus n on naturaalarv ja q (massiarvu neljaga jagamisel tekkiv jääk) saab olla kas 0, 1, 2 või 3. Niisiis saab esineda neli radioaktiivset rida: tooriumirida (4n), mis on nimetatud tooriumi-232 järgi, tegelikult algab see rida nukliidist plutoonium-244; neptuuniumirida (4n+1), mis algab nukliidist neptuunium-237; uraanirida, ka uraani-raadiumirida (4n+2), mis algab nukliidist uraan-238; aktiiniumirida, ka uraani-aktiiniumirida (4n+3), mis algab nukliidist U-235.

Ajalooliselt ja ka praktiliselt on neist tähtsad kolm: uraani-, aktiiniumi- ja tooriumirida, mida nimetatakse looduslikeks ridadeks. Neptuuniumirea radionukliide looduses (enam) ei leidu, välja arvatud vismut-209 (tänu oma ülipikale poolestusajale 1,9×10¹⁹ aastat), mis laguneb talliumiks-205. Aktiiniumi- ja raadiumirea nimetused pärinevad ajast, kui rea esimesteks liikmeteks peeti vastavaid nukliide.


Tooriumirida

Tooriumirida on üks kolmest nukliidide loomulikust radioaktiivreast. Selle rea nukliidide massiarv (tuuma prootonite ja neutronite koguarv) on esitatav kujul A=4n (kus n on naturaalarv). Rida on nimetatud tooriumi-232 järgi (A=4\cdot58). Igal lagunemisel väheneb massiarv 4 võrra (alfalagunemine) või muutub prootonite ja neutronite vahekord tuumas (beetalagunemine). Rida lõpeb stabiilse plii isotoobiga ²⁰⁸Pb.

Radioaktiivsete lagunemiste rida algab tegelikult plutooniumi isotoobist ²⁴⁴Pu, kuid et seda esineb looduses väga vähe, nimetatakse rida üldiselt nukliidi ²³²Th järgi.


Alexander De Croo

Alexander De Croo (sündinud 3. novembril 1975 Vilvoordes) on Belgia ettevõtja ja poliitik, kes kuulub erakonda Flaami Liberaalid ja Demokraadid (Open VLD). Ta oli detsembrist 2018 septembrini 2020 Belgia asepeaminister ning rahandus- ja arenguabiminister. 1. oktoobrist 2020 on ta Belgia peaminister. 2009–2012 oli ta Open VLD esimees.


Eesti mõjukad

"Eesti mõjukad" on alates 2015. aastast igal aastal Eesti Päevalehe, LP ja Delfi koostatav edetabel sajast kõige mõjukamast eestlasest.

Seni on igal aastal mõjukate hulka kuulunud Marju Lauristin, Jüri Ratas, Kersti Kaljulaid ja Margus Linnamäe. 2020. aastal valiti Eesti kõige mõjukamaks inimeseks Martin Helme – EKRE esimees ja rahandusminister. 2021. aastal valiti mõjukaimaks Tallinna linnapea Mihhail Kõlvart. 2022. ja 2023. aastal pälvis tiitli peaminister Kaja Kallas.


Rainer Rahasepp

Rainer Rahasepp (sündinud 8. jaanuaril 1976 Petseris) on Eesti politseinik, kirjanik ja luuletaja.

2020. aasta algul ilmus temal esimene luulekogu "Päike pesitseb me põues".


Äge neerukahjustus

Äge neerukahjustus (ÄNK) on järsk neerufunktsiooni halvenemine, mille tagajärjel väheneb glomerulaarfiltratsiooni kiirus (GFR) ning suureneb plasma kreatiniini ja uurea sisaldus. ÄNK tekib neerude hüpoperfusiooni, akuutse kuseteede obstruktsiooni või neerude parenhüümi või interstitsiaalse koe patoloogiliste muutuste tulemusena.


Blacki-Scholesi mudel

Blacki-Scholesi mudel või Blacki-Scholesi-Mertoni mudel on matemaatiline mudel optsioonilepingu hindamiseks. Eelkõige hinnatakse mudelis finantsinstrumentide varieerumist ajas. Eeldatakse, et nendel instrumentidel on hindade normaaljaotus. Kasutades seda eeldust ning võttes arvesse teisi olulisi muutujaid, tuletatakse võrrandist ostuoptsiooni hind.


Üleepigenoomne assotsiatsiooniuuring

Üleepigenoomne assotsiatsiooniuuring (inglise EWAS – Epigenome-Wide Association Study) on meetod, millega tuvastatakse huvipakkuvate fenotüüpidega seotud epigeneetilisi muutusi.


Jaunkalsnava raudteejaam

Jaunkalsnava raudteejaam on raudteejaam Pļaviņase–Gulbene raudteel Madona piirkonna Kalsnava vallas Jaunkalsnavas.

Jaam asub Pļaviņase raudteejaamast 19 ja Riia jaamast 131 km kaugusel. Jaam on kasutusel ka kaubajaamana. Jaunkalsnavas on kaks perrooni ja neli teed, sealt hargneb ka tee kohaliku piiritusevabriku juurde.

Jaunkalsnava raudteejaam avati koos raudteega aastal 1903. Toona jäi see Kalsnava kihelkonda Jaunkalsnava mõisa maadele. Varem algasid jaamast harutee, mis viis Arona jõe ääres asuvasse liivakarjääri, ja Aiviekste äärde viiv kitsarööpmeline tee. Tänapäeval algab jaamast XX sajandi kaheksakümnendatel aastatel rajatud Jaunkalsnava–Veseta raudtee, mis viib Veseta raudteejaama.

Peatuses peatuvad Riiast Madonasse sõitvad rongid (mõlemas suunas kaks korda nädalas). Lisaks peatuvad seal Gulbenesse sõitvad rongid. 2019 aastal peatusid need rongid seal 18. mail, 27. juulil ja 7. septembril.

Aastani 2015 eelnes Jaunkalsnavale Spīgana raudteepeatus.


Videokujundus

Videokujundus etenduskunstide kontekstis on performatiivse sündmuse jaoks videotehnika ning projektsioonitehnoloogia vormis loodud kujundus. Videokujunduse loob videokujundaja, kes töötab koos lavastaja, etendaja või kunstnikuga.


Fondüü

Fondüü (prantsuse keeles fondue [fɔ̃dy] 'sulatatud') on Šveitsi roog sulatatud juustudest, mis sisaldab tavaliselt ühte või mitut sorti Emmentali, Vacherini või Gruyère'i juustu. Valmistamisel kuumutatakse valget veini küüslauguga hõõrutud pajas, mida kutsutakse caquelon'ks ([kakˈlɔ̃]). Kuumale veinile lisatakse riivitud juust koos vähese maisitärklise, muskaatpähklite või kirsiviinaga. Fondüüd süüakse ühiselt pajast. Söögikohad pakuvad kõrvale kuubikukujulisi koorikuga saiatükikesi, mis on pika varrega kahvli otsa torgatud, et kuuma segu sisse kasta.


Ioanna Agnes a Cruce

Juana Inés de Asbaje Ramírez de Santillana (12. november 1648 San Miguel Nepantla, Uus-Hispaania – 17. aprill 1695 México, Uus-Hispaania), ka õde Juana Inés de la Cruz, oli hieronümiidi nunn ja kirjanik Uus-Hispaaniast, hispaaniakeelse kirjanduse kuldajastu esindaja.


Kapitali kulukuse määr

Kapitali kulukuse määr (inglise keeles cost of capital) on väikseim tulususe määr, mille korral investorid on huvitatud ettevõttesse investeerimisest. Ettevõttesse investeerija ehk investor ehk kapitali omanik on nõus oma raha andma ettevõtte eesmärke teenima alles siis, kui ta saab investeeritud kapitali eest soovitud tasu.


Näitlikud novellid

"Näitlikud novellid" (hispaania keeles "Novelas ejemplares") on Miguel de Cervantese 12 novellist koosnev novellikogumik.

Cervantes kirjutas need novellid aastatel 1590–1612. Trükis ilmus kogumik Madridis 1613. aastal Juan de la Cuesta kirjastamisel.

"Näitlikke novelle" on peetud Cervantese jutustusliku proosaloomingu üheks olulisemaks saavutuseks "Don Quijote" kõrval.

Algsesse kogumikku kuuluvatest novellidest ilmus eesti keeles esimesena "Koerte kõnelus" 1972. aastal Aita Kurfeldti tõlkes.


Hafelekarspitze

Hafelekarspitze on mägi niinimetatud Põhjaahelikus (Nordkette) Innsbruckist põhjas, Austrias.


Kannabinoidid

Kannabinoidid on peamiselt kanepitaimes ja teistes kanepisaadustes (hašiš, hašišiõli jt) leiduvad ühendid, mida nimetatakse ka fütokannabinoidideks.

Kanep sisaldab üle 400 ühendi (terpenoidid, süsivesikud, flavanoidid jt), nende hulgas on 113 fütokannabinoidi.

Lisaks taimest isoleeritud kannabinoididele on olemas ka sünteetilised kannabinoidid, mida kasutatakse teadusuuringutes, mõnest on tehtud ka ravimpreparaat (nt nabiloon ja dronabinool), ning endokannabinoidid ehk organismis loomulikult leiduvad ained (nt anandamiid), mis mõjutavad samuti kannabinoidretseptoreid. On teada vähemalt kaks retseptorite alltüüpi inimese endokannabinoidsüsteemis (ECS): CB₁- (paiknevad kesknärvisüsteemis) ning CB₂-retseptorid (paiknevad immuunsüsteemis ja mujal). Kannabinoidid võivad olla erineva päritoluga, kuid nad seonduvad ikkagi sama retseptorite võrguga. Nende retseptorite kaudu avaldubki kõikide kannabinoidide toime.


Hüpertriglütserideemia

Hüpertriglütserideemia tähistab normaalsest suuremat triglütseriidide ehk rasvade sisaldust vereringes. Suurenenud triglütseriidide sisaldus suurendab kardiovaskulaarsete haiguste riski ning võib põhjustada pankreatiiti, ateroskleroosi ja rasvmaksa. Tüüpiliselt on tegemist mitmetegurilise haigusega, mistõttu võib hüpertriglütserideemia ravi osutuda keerukaks.

Hüpertriglütserideemia piiriks loetakse kokkuleppeliselt paastunud inimese triglütseriidide sisaldust veres üle 1,7 mmol/l (150 mg/dl).

Väga raske hüpertriglütserideemia (>1000 mg/dl) korral on tegemist eriti ohtliku seisundiga, sest suureneb tunduvalt akuutse pankreatiidi oht, millel võivad olla eluohtlikud tagajärjed. Kuigi hüpertriglütserideemia alumiseks piiriks on seatud triglütseriidide kontsentratsioon üle 1,7 mmol/l (150 mg/dl), võib kõige väiksema aterosklerootiliste kardiovaskulaarsete haiguste (ASCVD) riskiga on triglütseriidide sisaldus alla 1,1 mmol/l (100 mg/dl).

Eristatakse toitumisjärgset hüpertriglütserideemiat, kus triglütseriidide sisaldus veres suureneb pärast toitumist. Normaalse metabolismi korral on triglütseriidide sisaldus veres kõige suurem kolm kuni neli tundi pärast söömist. Metaboolsete häirete korral võib triglütseriidide kontsentratsioon püsida kõrge pikka aega pärast toitumist, 12–14 tundi või isegi kauem. Toitumisjärgset hüpertriglütserideemiat loetakse samuti iseseisvaks riskiteguriks südame-veresoonkonna haiguste kujunemisel.


Hüdrauliline juhtivus

Tavaliselt väljendatakse hüdraulilist juhtivust taimeorgani pindalaühiku (lehtede projektsioonipindala, ksüleemi ristlõikepindala jne) kohta. Hüdrauliline juhtivus on takistuse pöördväärtus, mis tähendab, et K on seda suurem, mida väiksem on takistus veevoolule läbi taimekudede ja vastupidi. Hüdrauliline takistus (R; \tfrac{MPa \times s}{kg}) on tuletatud omakorda vastavalt analoogiale Ohmi seadusega. Kõige kiiremini liigub vesi taimes juhul, kui veepotentsiaali gradient on suur ja hüdrauliline takistus väike.


Jaan Haabjärv

Jaan Haabjärv (sünninimi Behrsin; 13. juuni 1914 Vastalu talu, Karula, Kaagjärve vald – 6. veebruar 1946 Tallinn) oli eesti laulja (tenor). Haabjärve isa oli lätlane, ema eestlane.

Õppis 1945. aastast kuni surmani Tallinna Riiklikus Konservatooriumis (Tiit Kuusiku klass). Laulis 1938–46 Estonias, algul kooris, aastast 1943 solistina. 1937–44 osales meeskvartetis Heli 4.

6. veebruar 1946 jäi Jaan Haabjärvele viimaseks tööpäevaks Estonia teatris. Ta lõpetas ootamatult ise oma õnneliku saatusega lava- ja elutee.


Hüdrauliline erijuhtivus

Hüdrauliline erijuhtivus (k; \tfrac{kg}{m \times s \times MPa}, \tfrac{mmol}{m \times s \times kPa}) iseloomustab juhtkudede (siin ksüleem) kui poorse materjali veejuhtevõimet. See on võrdeline kindla pikkuse ja ristlõike pindalaga ksüleemilõiku läbiva vee vooluhulga ja voolu tekitava rõhugradiendi (\tfrac{dP}{dx}, \tfrac{MPa}{m}) suhtega. Seega on k leitav oksalõigu pikkuse (L, m) ja vastava hüdraulilise juhtivuse (K) korrutamise teel, jagatud ristlõike pindalaga (A_s):


Jens Jønsson

Jens Jønsson (sündinud 10. jaanuaril 1993 Aarhusis) on Taani jalgpallur, kes mängib poolkaitsjana Kreeka kõrgliigaklubis Ateena AEK ja Taani jalgpallikoondises.

Ta alustas klubikarjääri Taani klubis AGF. Taani kõrgliigas debüteeris ta 2011. aastal.

Aastatel 2016–2020 mängis ta Türgi kõrgliigaklubis Konyaspor, kellega võitis 2017. aastal Türgi karika ja Türgi superkarika.

2020. aasta augustis sõlmis ta kaheaastase lepingu äsja Hispaania kõrgliigasse tõusnud Cádiziga.

2022. aasta juuli sõlmis ta nelja-aastase lepingu Ateena AEK-iga.

2016. aasta suveolümpiamängude jalgpalliturniiril osales Jønsson Taani olümpiameeskonna koosseisus. Taani jalgpallikoondises tegi ta debüüdi 11. novembril 2020 sõprusmängus Rootsi vastu.


Álvaro Negredo

Álvaro Negredo Sánchez (sündinud 20. augustil 1985 Madridis) on Hispaania jalgpallur, kes mängib ründajana Hispaania kõrgliiga klubis Cádiz.

Ta alustas klubikarjääri Rayo Vallecanos, millega liitus 2001. aastal. Klubi põhimeeskonnas debüteeris ta 2004. aastal Hispaania tugevuselt kolmandas liigas. Aastatel 2005–2007 mängis Negredo Hispaania esiliigas Madridi Reali reservmeeskonnas. Hooajal 2006–07 lõi ta Hispaania esiliigas 18 väravat.

Aastatel 2007–2009 mängis ta Hispaania kõrgliigas Almería ridades. Hooajal 2008–09 lõi ta Hispaania kõrgliigas 19 väravat. Seejärel mängis ta aastatel 2009–2013 Sevillas. Hooaegadel 2010–11 ja 2012–13 oli Negredo Hispaania kõrgliigas resultatiivseim Hispaania mängija (vastavalt 20 ja 25 väravat).

2013. aasta juulis sõlmis ta lepingu Inglismaa kõrgliiga klubiga Manchester City. Ta mängis Citys vaid hooajal 2013–14, mil lõi liigas üheksa väravat ja tuli klubiga Inglismaa meistriks.

Aastatel 2014–2016 mängis ta Hispaania kõrgliigas Valencia ridades. Seejärel naasis ta üheks hooajaks Inglismaale, mängides Valenciast laenul Middlesbrough's. Aastatel 2017–2018 mängis Negredo Türgi kõrgliiga klubis Beşiktaş ja aastatel 2018–2020 Araabia Ühendemiraatide kõrgliiga klubis Al-Nasr.

2020. aasta juulis naasis Negredo Hispaania kõrgliigasse, sõlmides üheaastase lepingu Cádiziga.

Hispaania jalgpallikoondises mängis Negredo aastatel 2009–2013 kokku 21 korda ja lõi kümme väravat. 2012. aastal tuli ta Hispaania koondisega Euroopa meistriks.


Kuradipuu

Kuradipuu ehk mandžuuria araalia (Aralia elata (Miq.) Seem. ehk Aralia mandschuria Maxim) on araalialiste (Araliaceae) sugukonda kuuluv väike puu.


Saara Kirjastus

Saara Kirjastus (OÜ Saarakiri) on 2002. aastal Türil asutatud ja tegutsev kirjastus, mis loodi eelkõige käsitööalaste õppematerjalide ja raamatute kirjastamiseks. 2019. aasta veebruaris valmis kirjastuse tänapäevane foto- ja videostuudio.


Frieda Talvik

Elfriede Marie Friederike (Frieda) Talvik (neiupõlvenimi Inselberg; 1. detsember 1878 Tartu – 8. juuli 1943 Pärnu) oli eesti pianist.


Kokkai

Kokkai (jaapani keeles 国会) on Jaapani kahekojaline parlament, mis jaotub alam- ehk esindajatekojaks (衆議院, Shūgii) ja ülem- ehk nõunikekojaks (参議院, Sangiin).

Jaapani parlament kogunes esimest korda 1890. aastal Meiji põhiseaduse jõustumise järel, kuid sai praeguse kuju 1947. aastal vastu võetud uue põhiseadusega.

Parlamendi mõlemad kojad valitakse otse paralleelvalimistega. Kokkais on kokku 713 saadikut, neist 248 ülemkojas ja 465 alamkojas. Mõlema koja istungid toimuvad parlamendihoones (国会議事堂, Kokkai-gijidō), mis asub Tōkyō Chiyoda eriringkonna Nagatachō osas.

Lisaks seadusandlikele ülesannetele kinnitab parlament ametisse ka Jaapani peaministri.


Bażanowice

Bażanowice (tšehhi keeles Bažanovice, saksa keeles Bazanowitz) on küla Poolas Sileesia vojevoodkonnas Cieszyni maakonnas Goleszówi vallas. Bażanowice asub Tšehhi piirist umbes 3,5 km kaugusel, Cieszyni kesklinnast umbes 5,5 km idas.


Dzięgielów

Dzięgielów (tšehhi keeles Děhylov, saksa keeles Dzingelau) on küla Poolas Sileesia vojevoodkonnas Cieszyni maakonnas Goleszówi vallas. Dzięgielów asub Tšehhi piirist ligi 2 km kaugusel.


Puńców

Puńców (tšehhi keeles Puncov, saksa keeles Punzau) on küla Poolas Sileesia vojevoodkonnas Cieszyni maakonnas Goleszówi vallas. Puńców asub Tšehhi piirist natuke vähem kui 1 km kaugusel.


Paczółtowice

Paczółtowice on küla Poolas Väike-Poola vojevoodkonnas Krakówi maakonnas Krzeszowice vallas. Paczółtowice asub Krakówi kesklinnast umbes 24 km lääneloodes.

Küla on esmamainitud 1335. aastal.


Obłazy Ryterskie

Obłazy Ryterskie on küla Poolas Väike-Poola vojevoodkonnas Nowy Sączi maakonnas Rytro vallas. Obłazy Ryterskie asub Slovakkia piirist umbes 6 km kaugusel.

Küla on esmamainitud 1630. aastal.


Szczyrzyc

Szczyrzyc on küla Poolas Väike-Poola vojevoodkonnas Limanowa maakonnas Jodłowniki vallas. Szczyrzyc asub Limanowast umbes 19 km lääneloodes ja Krakówist ligikaudu 35 km lõunakagus.

Szczyrzyc sai linnaõigused 1416. aastal, kuid kaotas need enne 1499. aastat.

Szczyrzyc on turismisihtkoht ja puhkekeskus, seal asub 1620. aasta paiku rajatud tsistertslaste klooster. Külas on õllepruulikoda.


Läänemere virtuaalraamatukogu

Läänemere virtuaalraamatukogu (originaalis Baltic Sea Library) on digitaalne raamatukogu, kuhu on kogutud Läänemere-äärsetes piirkondades ja Läänemere kohta loodud tekste, mis on kõigile internetis vabalt kättesaadavad. Virtuaalraamatukogu haldab Saksamaal registreeritud ühing Forum Mare Balticum.

Raamatukogust leiab nii ilukirjanduslikke kui ka esseistlikke tekste Läänemere piirkonnas tegutsenud ja tegutsevate autorite sulest, paljud neist on tõlgitud kuni 14 keelde. Läänemere-äärsete riikide keeltesse tõlgitud tekstide abil on võimalik otsida kultuurilisi ühisnimetajaid, mis pikas plaanis aitab luua selgema raamistiku piiriüleseks Läänemere piirkonna kirjandusajaloo uurimiseks.


Teadmuspank

Teadmuspank (inglise keeles knowledge bank) ehk veebipõhine andmebaasisüsteem on andmetöötluse hädavajalik osa. Teadmuspangad on välja töötatud võrguteenused ja -ressursid, mis hoiavad teavet, õppimise võimalusi juhendite abil ja tugiteenuse võimalust. Teadmuspanga eesmärgiks on massiline akumuleeritud teadmuse kogumine kindlasse kohta ja võimaldada sellele teadmusele vajadusel võimalikult kerge ligipääs. Enamasti on need loodud iseteeninduslikeks.


Aeglane ajakirjandus

Aeglane ajakirjandus järgib paljuski 1989. aastal Roomas alguse saanud aeglase toidu (ing k slow food) liikumise eeskuju. Sarnaselt kiirtoidu kahjulikkusega on leitud ka inforuumi lühiuudistega täitmises tarbijatele kahjulikke mõjusid (info killustatus, üleküllus, pealiskaudsus) ning aeglane ajakirjandus püüab oma põhimõtteid järgides "tervislikumat", kvaliteetsemat ja nauditavamat ajakirjanduslikku sisu pakkuda.


Šagrään-helerai

Šagrään-helerai (Leucoraja fullonica), tuntud ka kui vanutaja rai, on rai liik, kes kuulub railaste sugukonda.

Šagrään ise on karestatud päevitamata nahk, tüüpiliselt on see värvitud roheliseks ning on tehtud haide või raide nahast. Kohalik nimi, "vanutaja rai", tuleb instrumendist, mida kasutavad vanutajad, et töödelda riiet, viidates tema karmile, karedale ja okkalisele seljale.


Leukopeenia

Leukopeenia (kreeka keelest λευκός leukos 'valge' + πενία penia 'puudulikkus') on leukotsüütide arvu vähenemine. Vere koostisse kuuluvad leukotsüüdid on valged verelibled ning need on organismi esmaseks kaitseks nakkuste eest. Seega asetab leukopeenia seda põdevad isikud kõrgendatud nakatumisohtu. Sümptomitena võivad esineda suu- või nahahaavandid, kurguvalu, köha, hingamisraskused, peapööritus, palavik, külmavärinad või kehavalud.

Neutropeenia, üks leukopeenia alamtüüpe, viitab ringlevate neutrofiilsete granulotsüütide, levinuimate leukotsüütide arvu langusele. Mõisteid "leukopeenia" ja "neutropeenia" võib mõnikord kasutada samatähenduslikult, kuna just neutrofiilide arv on nakatumisohu olulisim näitaja. Neid kahte mõistet ei tohiks segi ajada agranulotsütoosiga.


Malle Blumenau

Malle Blumenau (26. juuni 1953 – 8. detsember 2020) oli eesti munitsipaalametnik ja -poliitik.

Ta lõpetas 1979. aastal Tartu Riikliku Ülikooli rahanduse ja krediidi eriala ning asus tööle Tartu linna rahandusosakonnas, kus ta täitis esmalt ökonomisti ja hiljem Tartu toitlustusametis plaaniosakonna juhataja kohuseid.

Alates 1990. aastast on Malle Blumenau töötanud Tartu ettevõtluse osakonnas, algul peaspetsialistina ning alates 1998. aasta septembrist kuni 2020. aasta veebruarini oli ta ettevõtluse osakonna juhataja.

Kuulus Reformierakonda ja kandideeris korduvalt nii Tartu linnavolikokku kui Riigikokku.


Sotsiaal- ja solidaarsusmajandus

Solidaarsusmajandust on defineeritud erinevalt, kuid kõik definitsioonid maailmas sisaldavad neid ühendavaid põhimõttelisi printsiipe, nagu solidaarsus, jätkusuutlikkus, õiglus igas mõõtmes, osalusdemokraatia ja pluralism. Sotsiaal- ja solidaarsusmajandus terminit on kasutatud, et viidata majandustegevuse vormidele, mis prioriseerivad sotsiaalseid ja tihti keskkondlikke eesmärke ning hõlmab tootjaid, töölisi, tarbijaid ja kodanikke kes tegutsevad solidaarselt ja kollektiivselt. See tähendab töötajate ja kogu ühiskonna suuremat kaasatust, pidades silmas laiemat ühiskondliku kasu ja vastustustundlikku tarbimist, et vähendada vaesust ja saavutada õiglasem ühiskond kogu maailmas. Sotsiaal- ja solidaarsusmajanduse aluseks on sotsiaalne innovatsioon mis on orienteeritud kapitalistliku süsteemi vigade parandusele ning toetub kooperatiivse filosoofia eestvedajate, nagu Robert Owen, Henri de Saint Simon, Charles Fourier ja Pierre-Joseph Proudhon (kes olid tuntud ka kui utopistlikud sotsialistid), kontseptsioonidele.


Marmorjas veiseliha

Marmorjas veiseliha on liha, mis sisaldab mitmesugustes kogustes lihasesisest rasva, andes sellele marmoriga sarnase välimuse. Kuid seda liha hinnatakse üldjuhul mitte tema välimuse järgi, vaid õrna, tavalise veiseliha jaoks iseloomutu maitse järgi.

Marmorlus on lihasesisene rasv, mis koosneb polüküllastumata, monoküllastumata ja küllastunud rasvadest. See on veiseliha kvaliteedi iseloomustamisel peamine omadus ja oluline tegur veiseliha hinna määramiseks. Marmoreerida saab ainult veiseliha, kuigi petturid on suutnud naiivsetele ja mitteteadlikele inimestele müüa ka marmoriseeritud sea- või lambaliha.


Heitgaasitagastus

Heitgaasitagastus (inglise keeles exhaust gas recirculation või EGR) on bensiini- ja diislimootorites lämmastikoksiidide (NOx) heitkoguste vähendamise tehnika. Heitgaaside tagastussüsteem juhib osa mootori heitgaase tagasi mootori silindritesse. Sellega kaasnedes küttesegu koostis halveneb ning põlemistemperatuur alaneb ja lämmastikoksiidide hulk väheneb.


Saueaugu tänav

Saueaugu tänav on tänav Rakveres, paiknedes linna lõunaosas. Kaugus linna keskväljakust on linnulennult 1,2 km.

Tänav on 294 meetrit pikk ja ligikaudu 11,5 meetrit lai. Saueaugu tänav on piiritänavaks Lepiku ja Õpetaja Heinamaa linnaosa vahel. Tänav saab alguse Vabaduse tänavalt ja on suunaga lääne poole, Viru tänavani. Saueaugu tänav ristub lõuna poolt Lepiku tänavaga.

Tänava ääres paiknevad katusekorrusega ühepereelamud koos abihoonetega, hooned on rajatud põhiliselt 20. sajandi teises pooles.


Euroopa Liidu rändepoliitika

Euroopa Liidu (EL) rändepoliitika on põhimõtete, normide ja meetodite kogum, mida ELi liikmesriigid kasutavad eurotsooni rändeprotsesside reguleerimiseks.

Lähis-Ida ja Aafrika riikide majanduslikust ja poliitilisest ebastabiilsusest põhjustatud rändekriisi tõttu on selle olukorra lahendamine muutunud võtmetähtsusega ülesandeks rahvusvahelisel areenil, sealhulgas ka ELi jaoks.


Õunroheline

Õunroheline ehk õunaroheline on üks rohelistest värvitoonidest, õuna värvi heleroheline värvus, šartröösrohelisest tumedam ja külmem, salatirohelisest ja leherohelisest soojem ja heledam.


Rajbrot

Rajbrot on küla Poolas Väike-Poola vojevoodkonnas Bochnia maakonnas Lipnica Murowana vallas. Rajbrot asub Bochniast ligi 18 km lõunas ja Krakówist umbes 48 km kagus.


Toidukorra asendaja

Toidukorra asendaja on jook, batoon supp jms, mis on mõeldud tahke toidukorra asendajaks, tavaliselt kontrollitud koguses kalorite ja toitainetega. Mõned joogid on tervisekokteili vormis. Meditsiiniliselt määratud söögikorra asendus joogid sisaldavad vajalikke vitamiine ja mineraale. Kulturistid, kes söövad 5–6 toidukorda päevas. kasutavad mõnikord toidukorra asendajaid, et säästa toidu valmistamise aega.


Teatri valgusala töötaja

Teatri valgusala töötaja on inimene, kes töötab teatris ja kelle tööülesanded on seotud valguskujunduse loomisega lavastusele ja/või selle taasesitamisega. Selle alla kuuluvad paljud ametikohad alustades valgustehnikust lõpetades valgusala juhatajaga. Valgusala töötajad võivad töötada ka mujal, näiteks kontsertide, televisiooni, filmide juures, kus on sarnased ametikohad ja tööülesanded.

Sõltuvalt teatrist ja sealsetest ametikohtadest ning töölepingu poolt üles seatud ülesannetest ja vastutusest, võivad need ametid kohati ka erineda. Paljudes teatrites täidavad samad inimesed ka samu ametikohti, näiteks valgusala juht võib olla valguskujundaja või valguskujundaja valgusmeister.

Valgusala inimesed on teatri tehnilised töötajad . Nad kuuluvad teatris lavastusteenistuse (Ugala) või loovtehniliste töötajate (Endla) osakonna alla.


Patscherkofel

Patscherkofel on mägi ja suusakeskus Alpides Tiroolis Lääne-Austrias, 7 km Innsbruckist lõunas. Tipp on 2246 m kõrgusel üle merepinna. Iglsi linn loodejalamil on kõrgusel 870 m, vertikaalne langus on seal 1376 m.


Reseedaroheline

Reseedaroheline on üks rohelistest värvitoonidest, reseeda värvi tuhmjas heleroheline, salveirohelisest tumedam ja küllastatum.


Serles

Serles on mägi Stubai Alpides Austrias Tiroolis, Stubaitali ja Wipptali vahel, Itaalia piiri lähedal. Selle hüüdnimi on Altar von Tirol, sõna-sõnalt Tirooli altar. Sellel on mitu madalamat tippu, sealhulgas Sonnenstein (2476 m) lääneküljel.

Paiknedes Habichtist itta kulgeva pika mäeharja serval, on see populaarne scramblingu tipp ja suviti võib siin väga rahvarohke olla. Tipp pakub suurepärast vaadet Stubai Alpidele ja Zillertali Alpidele.

Matrei am Brennerist Wipptalis Maria Waldrasti kaudu (kergeim marsruut) Fulpmesist ja Kamplist Stubaitalis Wildebeni kaudu


Spīgana raudteepeatus

Spīgana raudteepeatus on endine raudteepeatus Lätis Pļaviņase–Gulbene raudteel.

Raudteepeatus asus Pļaviņase piirkonnas Aiviekste vallas. Peatus jäi Pļaviņase raudteejaamast 8,7 ja Riia jaamast 121 km kaugusel3.

Raudteejaam avati aastal 1934. Peatus suleti aastal 2015, sealsed hooned lammutati aastal 2018.


Helmer-Rainer Sinisalo

Helmer-Rainer Sinisalo (14. juuni 1920 Zlatoust, Venemaa – 2. august 1989 Petroskoi, Karjala ANSV) oli karjala helilooja ja flötist.

Sinisalo vanemad emigreerusid Nõukogude Venemaale Soomest 1918. aastal. Sinisalo lõpetas 1939. aastal Petroskoi muusikakooli. Õppis aastatel 1952–1954 kompositsiooni Moskva konservatooriumis Nikolai Peiko klassis ja aastatel 1954–1955 Leningradi konservatooriumis Viktor Vološinovi klassis.

Aastatel 1936–41 ja 1944–56 töötas Karjala raadio sümfooniaorkestri solistina oli samal ajal ka Karjala riikliku rahvamuusikaansambli Kantele kunstiline juht ja dirigent. Aastatel 1948–1957 õpetas Sinisalo Petroskoi muusikakoolis kompositsiooni ja flöödimängu. Alates 1956. aastast oli Karjala heliloojate liidu juhatuse esimees. Karjala-Soome NSV rahvakunstnik (1949), Vene NFSV rahvakunstnik (1959) ja NSV Liidu rahvakunstnik (1978).

Sinisalo teoste hulgas on Kalevala ainetel kirjutatud balletid Kyllikki röövimine (1944) ja Sampo (1959), sümfoonia Metsa vägilased ja süidi Karjala pildid rahvapilliorkestrile. On kirjutanud koori- ja orkestriteoseid, aga ka kammermuusikat.


Herzsee (Tirool)

Herzsee on järv Aldransi küla lähedal Tiroolis Austrias ja on mõeldud peamiselt kalakasvatuseks. Varem oli järv supluseks avatud. Järv on kaetud metsases keskkonnas, mis kulgeb edasi-tagasi marsruudil Ampassi või Sistransi. Selle pikkus on 200 m; selle laius on 50 m.

Väikese suuruse tõttu vaevavad järve mõnikord vetikad. Vee kvaliteedi hinne on B. Herztalbach on väljavool järvest ja suubub 5 km eemal Inni.


Brais Méndez

Brais Méndez Portela (sündinud 7. jaanuaril 1997 Mosis) on Hispaania jalgpallur, kes mängib ründava poolkaitsjana Hispaania kõrgliigaklubis Real Sociedad.

Aastatel 2010–2012 kuulus ta Villarreali noorteakadeemiasse. Seejärel liitus ta Celta de Vigoga. 2014. aasta septembris debüteeris Méndez Celta reservmeeskonnas Hispaania tugevuselt kolmandas liigas.

Hispaania kõrgliigas debüteeris ta Celta meeskonnas 21. septembril 2017 mängus Getafe vastu. Esimese värava lõi ta Hispaania kõrgliigas 31. märtsil 2018 mängus Athletic Bilbao vastu. Hooajal 2020/21 lõi Méndez Hispaania kõrgliigas üheksa väravat.

2022. aasta juulis sõlmis ta kuueaastase lepingu Real Sociedadiga.

Hispaania jalgpallikoondises debüteeris Méndez 18. novembril 2018 sõprusmängus Bosnia ja Hertsegoviina vastu ja lõi mängu ainsa värava.


Vähkpunane

Vähkpunane (saksa keeles krebsrot, prantsuse keeles rouge écrevisse) on üks punastest värvitoonidest, keedetud vähi värvi. Arvatavasti tõlkelaen saksa keelest.

See on erk oranži poole kalduv punane, seostub kuumuse ja vürtsikusega.

Sõna kasutatakse sageli punase näojume kirjeldamiseks, olgu see tingitud kas punastamisest, vihast ja ärritusest või päikesepõletuse tõttu


Rdzawa

Rdzawa on küla Poolas Väike-Poola vojevoodkonnas Bochnia maakonnas Trzciana vallas. Rdzawa asub Bochniast ligi 18 km lõunaedelas ja Krakówist umbes 40 km kagus.


Hugo Mallo

Hugo Mallo Novegil (sündinud 22. juunil 1991 Marínis) on Hispaania jalgpallur, kes mängib paremkaitsjana Brasiilia kõrgliigaklubis Internacional.

1999. aastal liitus ta Celta de Vigo noorteakadeemiaga. Klubi põhimeeskonnas debüteeris Mallo 29. augustil 2009 Hispaania esiliiga mängus CD Numancia vastu. Esimese värava lõi ta liigas 16. oktoobril 2010 Villarreali reservmeeskonna vastu. Hispaania kõrgliigas mängis ta Celtaga esmakordselt hooajal 2012–13. Hispaania kõrgliigas lõi ta esimese värava 23. mail 2015 mängus RCD Espanyoli vastu. Hooajal 2016–17 jõudis ta Celtaga UEFA Euroopa Liigas poolfinaali.

2018. aastal loobus ta Inglismaa kõrgliiga klubiga Fulham liitumisest, sõlmides Celtaga uue viieaastase lepingu.

2023. aasta augustis sõlmis ta kuni 2024. aasta detsembrini kehtiva lepingu

2010. aastal võitis ta Hispaania kuni 19-aastaste koondisega Euroopa omavanuste meistrivõistlustel hõbemedali. Aasta hiljem osales ta Hispaania kuni 20-aastaste koondisega juunioride maailmameistrivõistlustel, kus jõuti veerandfinaali.


Eve Veromann

Eve Veromann (sündinud 27. mail 1961) on eesti entomoloog.

Tema peamisteks uurimisteemadeks on jätkusuutlik põllumajandus, põllumajandusmaastiku mitmekesistamine, kasulikud lülijalgsed, ökosüsteemi teenused ja keskkonnasäästlik taimekaitse. Doktorikraadi sai ta 2007. aastal kaitstud väitekirjaga "Rapsikahjurite kiletiivalised parasitoidid".

Veroman töötab Eesti Maaülikoolis taimetervise õppetooli professorina.


Lars Stindl

Lars Edi Stindl (sündinud 26. augustil 1988 Speyeris) on Saksamaa jalgpallur, kes mängib ründva poolkaitsja või ründajana Saksamaa esiliigaklubis Karlsruher.

Ta alustas klubikarjääri Karlsruheris, mille noorteakadeemiaga liitus ta 2000. aastal. Klubi põhimeeskonnas debüteeris ta Saksamaa kõrgliigas 2008. aastal. Saksamaa kõrgliigas lõi Stindl esimese värava sama aasta 29. novembril mängus Hannover 96 vastu.

Aastatel 2010–2015 mängis Stindl Saksamaa kõrgliigas Hannover 96 ja 2015–2023 Mönchengladbachi Borussia ridades. Tema edukaim hooaeg Saksamaa kõrgliigas oli 2020/21. Alates 2016. aasta augustis oli Stindl Mönchengladbachi Borussia kapten.

Pärast Mönchengladbachi Borussiaga lepingu lõppemist naasis Stindil oma esimese koduklubi Karlsruheri juurde.

[Saksamaa jalgpallikoondis]]es tegi Stindl debüüdi 6. juunil 2017 sõprusmängus Taani vastu. Koondisekarjääri esimese värava lõi ta 2017. aasta FIFA konföderatsioonide karikaturniiri esimeses alagrupimängus 19. juunil Austraalia vastu. Ta lõi turniiril kolm väravat, sh finaalis Saksamaa võiduvärava Tšiili vastu. Koondisekarjääri neljanda ja viimase värava lõi ta 14. novembril 2017 sõprusmängus Prantsusmaa vastu. Koondisesärgis kogus Stindil 2017. aastal kümme mängu, lisaks 2018. aastal ühe mängu.


Must küüslauk

Must küüslauk valmib tavalisest küüslaugust ja selle valmistamiseks kasutatakse Maillardi reaktsiooni. Nii valmistatud küüslauku kasutatakse toidulisandina üle maailma, kuid alguse sai kasutus Aasia köökidest.

Must küüslauk valmib küüslaugu sibula kuumutamisel ettenähtud kraadidel ja õhuniiskusel, kuumutamine võtab tavaliselt aega mõni nädal. Selle protsessi tulemusel mustuvad küüslaugu küüned ja küüslaugu maitse muutub magusaks ja siirupiseks ning võib meenutada palsamiäädikat ja tamarindi. Sedasorti küüslauk on võetud kasutusele nii tipptasemel köökides, kui koduses küpsetamises.


Kakaopulber

Kakaopulber on kakao pressimisjäägi jahvatamisel saadud aine.

Pressimisega eemaldatakse purustatud kakaoubade massist kakaovõi, mida on algselt 50–57% kakaooa kaalust. Jahvatatud kakaopulbris on kuivaine jääkrasvasisaldus 12–17%. Niiskus mitte üle 9%. Toiteväärtus 100 g kohta: energiat 954 kJ (228 kcal), süsivesikuid 57,9 g, rasva 15,7 g, valku, 19,6 g, vett 3 g, mineraalid (kaltsium, raud, magneesium, fosfor, kaalium, naatrium, tsink) ja kofeiin. Kakaopulber on ka flavonoididerikas polüfenoolide allikas. Flavonoidide kogus sõltub töötlusest, mille käigus on oht hävitada toote kasulikke omadusi.


Kinnistusregister

Kinnistusregister on register, mis sisaldab andmeid kõigi Eesti kinnistute kohta. Registrist saab kontrollida kinnistute üldandmeid, pindala, omanikke, piiranguid, kinnistuid koormavate hüpoteekide andmeid jm. Samuti saab tutvuda kinnistusdokumentidega ja volitada teisi nendega tutvuma. E-kinnistusraamatu andmed on seadusliku jõuga.

Kinnistusregister on üks osa kinnistusraamatust, lisaks kinnistusregistrile sisaldab kinnistusraamat veel kinnistuspäevikut ja -toimikut. Kinnistusregister on elektroonne.

Eraisikuna sisenemine võimaldab tasuta enda kinnistu andmete ja kinnistusdokumentidega tutvuda, dokumentidega tutvumiseks volitada, digiteerimise teenust tellida ning tasu eest teiste kinnistute andmete vaatamist.

E-kinnistusraamatu lepingulised kliendid on ettevõtted ja asutused, mis vajavad iga päev palju usaldusväärset informatsiooni kinnistute kohta.

Iga kinnistu (kinnisasja, korteriomandi, hoonestusõigus, korterihoonestusõiguse) kohta avatakse kinnistusregistris eraldi registriosa, kuhu tehakse kanded selle kinnistu kohta. Kinnisasjaõigused tekivad, muutuvad ja lõppevad kande tegemisega. Iga kinnisasja kohta avatakse eraldi registriosa ja sellele antakse kordumatu number (kinnistu number).


Lihapunane

Lihapunane ehk lihakarva on üks punastest värvitoonidest, toore liha värvi roosakas- kuni tumepunane.

Värvinimetust on kasutatud mineraalide, seente, taimede ja loomade välimuse kirjeldamisel, aga ka muu kohta, näiteks ilukirjanduses.


Leiko

Leiko oli aastatel 1964–2015 Värskas tegutsenud seto leelokoor.

Koori nimi tuleneb Setomaal tuntud regilaulust "Hobusemäng", mille iga värss lõpeb refrääniga "heiko-leiko". Leiko kutsus 4. oktoobril 1964 Värska kultuurimaja juhataja Juta Kalev. Alates 1976. aastast juhtis koori Veera Hirsik, kes tegutses ka Värska kooli matemaatikaõpetaja ja õppealajuhatajana.

Tegevusaastate jooksul laulis Leikos kokku 36 naist. Lauljate kõrvalt oli koosseisus ka lõõtsamees, kes esitas laulude vahele tantsulugusid.

2004. aastal anti välja CD "Leiko laulud" ning ilmus Andreas Kalkuni koostatud raamat "40 aastat Värska leelokoori Leiko" (ka Leiko. 40 aastat Värska leelokoori).

Leiko lõpetas tegevuse oma 51. sünnipäeval (4. oktoobril 2016), olles tollal vanim tegutsev leelokoor. Esineda jõuti mitmel pool Eestis ja Euroopas, samuti Ameerika Ühendriikides ning 2000. aastal Hannoveris EXPO maailmanäitusel.


Tuuralised

Tuuralised (Acipenseriformes) kuuluvad kiiruimsete kalade seltsi, mis koosneb tuurlastest, luitstuurlastest ning väljasurnud sugukondadest.

Tuuralised on põhjapoolkeral elavad mageveekalad, kuid mõned liigid on anadroomsed. Anadroomsed kalad veedavad suurema osa oma elust soolases vees, kuid rändavad mageveekogudesse sigimise perioodiks. Osad sellesse seltsi kuuluvatest kaladest on hinnatud töönduskalad, kaaviari ja kvaliteetse filee tõttu. Peamiselt on bentostoidulised, aga toituvad ka väikestest kaladest. Tuura reintrodutseerimisega tegeleb Eestis RMK Põlula kalakasvatuskeskus.


Kierlikówka

Kierlikówka on küla Poolas Väike-Poola vojevoodkonnas Bochnia maakonnas Trzciana vallas. Kierlikówka asub Bochniast umbes 16,5 km lõunas.


Lepiku tänav (Rakvere)

Lepiku tänav on tänav Rakveres, paiknedes linna lõunaosas. Kaugus linna keskväljakust linnulennul mõõdetuna on 1,3 km.

Tänav on 196 meetrit pikk ja ligikaudu 10 meetrit lai. Lepiku tänav on umbtänav ja asub Lepiku linnaosas. Tänav saab alguse Saueaugu tänavalt ja on suunaga lõuna poole, ristudes Purde tänavaga, mis on umbtänav. Lõunaosas teeb tänav pöörde edelasuunas ja lõpeb puistuga enne Mäe tänavat.

Tänava ääres paiknevad ühe- ja kahekorruselised ühepereelamud koos abihoonetega, hooned on rajatud põhiliselt 20. sajandi teises pooles.


Purde tänav (Rakvere)

Purde tänav on tänav Rakveres, paiknedes linna lõunaosas. Kaugus linna keskväljakust linnulennul mõõdetuna on 1,3 km.

Tänav on 119 meetrit pikk ja ligikaudu 8,5 meetrit lai. Purde tänav on umbtänav ja asub Lepiku linnaosas. Purde tänav saab alguse Lepiku tänavalt ja on suunaga lääne poole. Tänav lõpeb enne Soolikaoja.

Tänava põhjaküljel paiknevad ühe- ja kahekorruselised ühepereelamud koos abihoonetega, hooned on rajatud 20. sajandi teises pooles. Lõunaküljel asub puistu.


Kandiru

Kandiru (Vandellia cirrhosa) on tuntud ka hambatikukalana või vampiirkalana. Kandirud on magevee säga parasiidi liigid. Kandirud kuuluvad Trichomycteridae perekonda. Nad on pärit Amazonase jõestikust ning neid leidub Boliivias, Brasiilias, Colombias, Ecuadoris ja Peruus.

Kandiru määratlus on autorite lõikes erinev. Seda sõna on kasutatud Vandellia cirrhosa, kogu perekonna Vandellia, alamsugukonna Vandelliinae või isegi kahe alamperekonna Vandelliinae ja Stegophilinae tähistamiseks.

Kuigi on teada, et mõned kandiru liigid kasvavad kuni 40 sentimeetri pikkuseks, siis tegelikult on teised liigid tunduvalt väiksemad. Väiksemad liigid on tuntud selle tõttu, et nad võivad tungida inimese kusejuhasse. Hoolimata 19. sajandi lõpust pärinevatest etnoloogilistest aruannetest, esines esimene dokumenteeritud juhtum kandiru eemaldamisest inimese ureetrast alles 1997. aastal ja isegi see juhtum on tekitanud poleemikat.


Verevärv (heraldika)

Verevärv (prantsuse keeles sanguine) ehk verepunane on tumepunase või punakaspruuni värvusega, "vere värvi" heraldiline tinktuur, mis kuulub harvaesinevate lisavärvide hulka.


Briģi vald

Briģi vald (läti keeles Briģu pagasts) on vald Lätis Ludza piirkonnas.

Vald piirneb sama piirkonna Zilupe linna ning Isnauda, Nirza, Līdumnieki, Cibla ja Zaļesje vallaga. Idas piirneb vald Venemaaga.

Valla pindala on 125 km². 2011. aasta seisuga elas seal 608 inimest. Aastal 2011 elas vallas 204 lätlast, 369 venelast, 18 valgevenelast, 2 ukrainlast, 9 poolakat ja 2 leedulast. Valla keskus on Brigi küla. Vallavanem on Andris Valeinis.


Brigi

Brigi (ka Briģi, latgali keeles Brygi) on küla (vidējciems) Lätis Ludza piirkonnas, Briģi valla halduskeskus.

Brigi asub merepinnast 125 meetri kõrgusel Brigi järve põhjakaldal ja jääb piirkonna keskusest Ludzast 27 ning Riiast 295 kilomeetri kaugusele. Külas on raamatukogu, postkontor ja rahvamaja. Seal asub katoliku kirik, külast lõunas on Briģi raudteepeatus.

Küla on esmamainitud 1784. aastal. 1923. aastal ehitati sinna vallamaja, kuigi küla oli juba varem olnud Janovole valla halduskeskus. Nõukogude perioodil oli küla kohaliku kolhoosi keskasulaks.

2008. aastal oli külas 320 elanikku, 2020. aastal 275.


Euroopa Strateegiliste Investeeringute Fond

Euroopa Strateegiliste Investeeringute Fond (EFSI) on 2015. aastal loodud oluline osa Euroopa investeerimiskavast. EFSI on tähtsaim investeeringuid toetav rahastamisvahend Euroopa Liidus. Fondi eesmärk on kasutada avaliku sektori raha, et kaasata rohkem erainvesteeringuid Euroopa Liidu projektidesse. EFSI toetab investeeringuid sellistesse valdkondadesse nagu taristu, teadusuuringud ja innovatsioon, haridus, tervis, info- ja kommunikatsioonitehnoloogia.

Tänu Euroopa Liidu eelarvetagatisele on Euroopa Investeerimispanga grupil võimalik rahastada riskantsemaid projekte. EFSI toetuse saajad otsustab sõltumatu investeeringute komitee rangete kriteeriumide ja nõudluse põhjal. Ühtegi valdkonda ega riiki ei eelistata.


Seladoniroheline

Seladoniroheline ehk seladonroheline on üks rohelistest värvitoonidest, seladonkeraamika värvi heledapoolne hallikas roheline värvus.

Seladonnõud olid alates 10. sajandist väga hinnatud oma rohelise värvuse tõttu, mis meenutas prestiižse vääriskivi nefriidi rohelist. Glasuuri värvus tekib raud(III)oksiidi redutseerumisel raud(II)oksiidiks kuumutamise käigus, värvuse kujunemist mõjutab aga rida muid tegureid ja kemikaale, mistõttu seladonglasuuri leidub ka pruunides, kollakates ja hallides toonides.

Nimetus "seladon" on Euroopa päritolu, pärinedes 1627. aastal ilmunud prantsuse pastoraalse romaani "L'Astrée" tegelaskujust nimega Céladon, kes tavatses kanda helerohelist.


Murzasichle

Murzasichle on küla Poolas Väike-Poola vojevoodkonnas Tatra maakonnas Poronini vallas. Murzasichle asub Slovakkia piirist umbes 6,5 km kaugusel, Zakopanest ligi 7 km idas.

Murzasichle on merepinnast 820–950 meetri kõrgusel, küla paikneb Tatra rahvuspargi läheduses. Murzasichle on suvituskoht ja talispordikeskus.


Laamakasvatus

Laama (ladina keeles Lama glama) on esindaja kaamelite (ladina keeles Camelidae) perekonnas, kuhu kuuluvad veel alpakad, Lõuna-Ameerikas looduslikult elavad guanakod ja vikunjad. Fossiilide päritolu viitab sellele, et laamad pärinevad Põhja-Ameerikast, kust nad levisid ka oma kodumaale Boliiviasse, Tšiilisse ja Peruusse. Lõuna-Ameerika riikides kodustati laamad umbes 4000 aastat tagasi.

Laamad võivad kasvada kuni 119 cm pikkuseks ja kaaluda kuni 113 kg. Laamade eluiga on umbes 20 aastat.


Nierza

Nierza (ka Nirza või Nerza) on küla (vidējciems) Lätis Ludza piirkonnas, Nirza valla halduskeskus.

Nierza asub merepinnast 162 meetri kõrgusel Nirza järve kirdekaldal ning jääb piirkonna keskusest Ludzast 27 ja Riiast 295 kilomeetri kaugusele. Külas on raamatukogu, põhikool ja rahvamaja.

Nerzat on esimest korda mainitud 1840. aastal seoses Janovole ja Muržinova mõisa talupoegade mässuga. Varasem Nerza küla jagati 1920. aastal taludeks, ent 1933. aastal sai see Nirza nime all küla staatuse tagasi. Nõukogude perioodil oli küla kohaliku Nirza sovhoosi keskasula.

2008. aastal oli külas 207 ja 2020. aastal 146 elanikku.


Rapsikollane

Rapsikollane on üks kollastest värvitoonidest, hele, soe ja särav kollane värvus, sarnane rapsi õite värvusega.

Värvus on karakterilt kevadine, särtsakas, soe ja habras. Peetakse tulikakollase sünonüümiks.

Rapsikollasena kirjeldatakse ses toonis paberit, tekstiile, viimistlusvahendeid ja kunstitarbeid, nagu värvid ja keraamikaglasuurid.


Brantôme'i Sicarius

Brantôme'i Sicarius ehk Petlemma Sicarius (prantsuse keeles Sicaire de Brantôme, Sicaire de Bethléem) on lapspühak, keda on Karl Suure ajast peale austatud kui Herodese süütute laste veresauna üht ohvrit. Sündmus leidis aset Petlemmas Jeesuse sündimise ajal (Mt 2:16–18). Tema säilmed asuvad Prantsusmaal Dordogne'i departemangus Brantôme'i Püha Peetruse kloostris (Abbaye Saint-Pierre de Brantôme).


Lade (etnoloogia)

Lade (läänemurdes laed, keskmurdes laeted, lõunaeesti murdes tapa(n), mulgi murdes ladermu) oli etnoloogias vardaga või koodiga peksmiseks, ka pahmamiseks rehealuse põrandale laotatud viljakiht.

Ladeks asetati lahtiseotud rukkivihud põrandale pikkade ridadena, kahe rea viljapead vastamisi ülestikku. Saartel ja Kagu-Eestis asetati vihud ringselt, kahe ringi viljapead vastamisi. Suvivili laotati 0,5–1,0 meetri paksuse kihina, mida nimetati pahmas, ringselt või ovaalselt.

Tänapäeval nimetatakse ladeks ka rõhtsalt, mõnikord kihiti kuhugi kuhjunud või kuhjatud ainet, materjali, esemeid jne.


Peedipunane

Peedipunane on söögipeedi värvi lillakaspunane värvus.

Peedipunaseks võidakse nimetada ka looduslikku toiduvärvi betaniini (E162).


Vedik-kangurlind

Vedik-kangurlind (Euplectes progne) on linnuliik kangurlindlaste sugukonnast.

Nad elavad Aafrikas (Lõuna-Aafrikas, Angolas, Keenias, Sambias) ning on oma elupaikades arvukad.

Vedik-kangurlinnu iseäraks on suur sooline dimorfism. Emaslinnud on pruunikad lühikese sabaga, täiskasvanud isalinnud aga mustad ning kuni poole meetri pikkuste sabasulgedega.


Kangurlindlased

Kangurlindlased (Ploceidae) on lindude sugukond värvuliste seltsist.

Nad elavad Vanas Maailmas.

Nende eripäraks on ühiselulisus ja keerukate pesade punumine.


Edmond Arnold Blumenfeldt

Edmond Arnold Blumenfeldt (30. jaanuar 1903 Peterburi – 14. märts 1946 Tallinn) oli eesti kunstnik.

Õppis aastatel 1916–1918 Peterburi Kunstide Akadeemia õhtukursustel, 1920–1922 Berliinis Albert Reimanni tarbekunsti- ja teatridekoratsioonikoolis ning 1923–1924 Pariisis.

Blumenfeldt oli Eesti esimene eriharidusega reklaamikunstnik. Lõi lavakujundusi Tallinna Töölisteatrile ja Estonia teatrile.

1920. aastatel tegeles ta maalimisega ja oli tollal üks rahvusvaheliselt tuntumaid eesti kunstnikke. 1924. aasta veebruaris olid tema teosed väljas Sõltumatute Salongi näitusel Pariisi Grand Palais' ruumes. Pärast seda avaldasid tuntud prantsuse kunstiajakirjad artikleid käsitlustega Blumenfeldti maalidest. Seal eksponeeritud kolme teose seas oli ka maal "Notre Dame Pariisis" (1924), mis kuulus alates 1929. aastast Eesti Kunstimuuseumi kogusse, kuid hävis 1944. aastal tulekahjus. Hävisid ka Blumenfeldti "Eiffeli torn" (1923) ja "Tallinn talvel" (1926).

Eesti Kunstimuuseumi kogus on tema maalid "Tualett" (1933) ja "Kompositsioon" ehk "Öö Baieris" (u 1922–1924).


Nowe Bystre

Nowe Bystre on küla Poolas Väike-Poola vojevoodkonnas Tatra maakonnas Poronini vallas. Nowe Bystre asub Slovakkia piirist umbes 9 km kaugusel, Zakopanest ligikaudu 4 km põhjaloodes.

Küla on esmamainitud 1692. aastal.


Małe Ciche

Małe Ciche on küla Poolas Väike-Poola vojevoodkonnas Tatra maakonnas Poronini vallas. Małe Ciche asub Slovakkia piirist natuke rohkem kui 4 km kaugusel, Poroninist umbes 6,5 km kagus ja Zakopanest 9 km idas.

Małe Ciche on talispordikeskus.


Armeerimispüstol

Armeerimispüstol ehk armatuurisiduja on tööriist, mida kasutatakse raudbetooni valmistamisel.

Sellega seotakse kokku terasvardad, mis moodustavad töö valmides betoonile terasarmatuuri. Ühe sõlme tegemiseks kulub armatuurisidujal aega 1,8 sekundit. Armatuurisiduja suudab siduda kuni 32-millimeetrist terasvarrast.


Jurgów

Jurgów (slovaki keeles Jurgov, ungari keeles Szepesgyörke, saksa keeles Jurkau/Jörg) on küla Poolas Väike-Poola vojevoodkonnas Tatra maakonnas Bukowina Tatrzańska vallas. Jurgów asub Slovakkia piirist umbes 2,5 km kaugusel.

Jurgów on suvituskoht ja turismikeskus.


Francisco de Quevedo

Francisco Gómez de Quevedo Villegas y Santibáñez Cevallos (14. september 1580 Madrid – 8. september 1645 Villanueva de los Infantes, Ciudad Real), tuntud kui Francisco de Quevedo, oli hispaania kirjanik ja poliitik. Koos oma rivaali Luis de Góngoraga oli ta üks Hispaania kuldajastu silmapaistvamaid autoreid.

Tema kirjutamise stiil on tuntud kui conceptismo. Kõrgemalt on hinnatud tema luuleloomingut, aga temalt ilmus ka romaan "El Buscón" ning teoloogilisi, poliitilisi ja satiirilisi teoseid. Samuti avaldas ta kirjanduskriitikat, milles ründas Luis de Góngora viljelevat culteranismo stiili.

Tal oli hea läbisaamine Pedro Téllez-Giróniga, keda ta saatis 1613. aasta Itaalia reisi ajal. Tema panuse eest löödi ta 1618. aastal Santiago ordu rüütliks.

Ta arreteeriti 1639. aastal ning tema raamatud konfiskeeriti. De Quevedo saadeti San Marcose kloostrisse Leónis, kuhu ta jäi kuni oma surmani 1645. aastal.


Ayam Cemani

Ayam Cemani on kanatõug, kelle tunneb ära hüperpigmentatsiooni järgi – isendid on välimuselt üleni mustad. Tõug on väga haruldane ja ainulaadne. Ayam Cemani on üks kallimaid kanatõuge maailmas, ühe linnu hind võib olla kuni 2500 dollarit. Nende edukaks aretamiseks tuleb mõista tõu geneetikat.


Białka Tatrzańska

Białka Tatrzańska (kuni 1984. aastani Białka) on küla Poolas Väike-Poola vojevoodkonnas Tatra maakonnas Bukowina Tatrzańska vallas. Białka Tatrzańska asub Slovakkia piirist 8,5 km kaugusel ja Zakopanest umbes 15 km kirdes.

Białka Tatrzańska on suvituskoht ja talispordikeskus.


Kellu

Kellu on käsitööriist, mida kasutatakse viskoossete või tahkete osakeste väikeste koguste pealekandmiseks, silumiseks või vormimiseks. Kellude liigid on näiteks müürikellu, pottsepakellu, krohvikellu, silur. Kellu koosneb tavaliselt kolmnurksest metallplaadist, millele on kinnitatud kõverdatud vars, mille otsas on käepide. Plaadil võib olla ka teistsugune kuju.

Ehitustööriistana kasutatakse kellut tavaliselt mördi paigaldamiseks ning segamiseks krohvimisel ja müüriladumisel. Müüritise, betooni ja kipsplaatidega ehitamisel kasutatakse erinevat tüüpi kellusid. Müüritisekellud on traditsiooniliselt valmistatud sepistatud süsinikterasest, uuemad versioonid on valatud roostevabast terasest.


Frees

Frees on lõikeriist, mida kasutatakse freesimismasinates või töötlemiskeskustes freesimistoimingute tegemiseks (ja muude tööpinkide puhul). Frees annab materjalile liikumise abil masinas soovitud kuju (nt pallikujuline nurgaveski) või otse lõikuri järgi (nt vormitööriist, näiteks hobilõikur).

Freesimisel kasutame spetsiaalset masinat FSI B28 , mis mahub liikuma ka raskesti ligipääsetavatese kohtadesse. Erinevalt juurimisest annab kännufreesi kasutamine võimaluse säilitada ümberkaudse muru ja muu haljastuse. Freesimisel tekkinud augu maapinnas saab tekkinud massiga või mullaga katta.

Freesiga saab teha auke, erinevaid kujundeid vabalt valitud materjalidest.


Rauasaag

Rauasaag on saag, mis on mõeldud raua lõikamiseks.

Enamik rauasaage on käsisaed, mis on kas reguleeritava raamiga või tehtud C-kujulise statsionaarse raamiga, mis hoiab saagi pinges.

Rauasaag algselt mõeldi raua lõikamiseks aga on võimalik ka teisi materjale lõigata, nagu näiteks puitu, plastikut. Raamid võivad olla samuti reguleeritavad, et saaks kasutada eri mõõtu terasid. Poldi või muu mehhanismiga pannakse tera pinge alla.

Rauasael, nagu enamikul saagidel, saab tera asetada hambad käepideme suunas või hambad käepidemest eemale. Tavaliselt lõigates verikaalselt alla, on tera hambad suunatud kasutajast eemale.


Bukowina Tatrzańska

Bukowina Tatrzańska on küla Poolas Väike-Poola vojevoodkonnas Tatra maakonnas, Bukowina Tatrzańska valla halduskeskus. Bukowina Tatrzańska asub Slovakkia piirist umbes 4 km kaugusel.

Bukowina Tatrzańska on puhke- ja talispordikeskus. Asub merepinnast 800–960 meetri kõrgusel.

Küla on esmamainitud 1585. aastal.


Falsztyn

Falsztyn (slovaki keeles Falštín, ungari keeles Falstin, saksa keeles Falkenstein) on küla Poolas Väike-Poola vojevoodkonnas Tatra maakonnas Łapsze Niżne vallas. Falsztyn asub Slovakkia piirist ligi 5 km kaugusel.

Falsztyn on suvituskoht.


Isnauda vald

Isnauda vald (läti keeles Isnaudas pagasts) on vald Lätis Ludza piirkonnas.

Vald piirneb sama piirkonna Ludza linnaga ning Cirma, Pilda, Pureņi, Ņukši, Briģi, Nirza, Zvirgzdene ja Cibla vallaga.

Valla pindala on 115 km². 2011. aasta seisuga elas seal 1031 inimest. Aastal 2011 elas vallas 780 lätlast, 204 venelast, 22 valgevenelast, 9 ukrainlast ja 3 poolakat. Valla keskus on Martiši küla. Vallavanem on Antoņina Sjakste.


Martiši

Martiši (ka Marciši või Marcišova) on küla (vidējciems) Lätis Ludza piirkonnas, Isnauda valla halduskeskus.

Martiši asub valla lääneosas merepinnast 150 meetri kõrgusel Ludza linna piiril; sealt läheb läbi maantee A12. Küla jääb piirkonna keskusest Ludzast 3 ning Riiast 269 kilomeetri kaugusele. Külas on raamatukogu, võõrastemaja ja Isnauda rahvamaja.

Küla rajati nõukogude perioodil kui kolhoosi Boļševiks keskasula.

Aastal 2009 oli külas elanikke 373, aastal 2020 aga 325.


Nabe saar

Nabe saar asub Lohusalu poolsaare lääneosa lähedal madalmeres. Saare pindala on 1,36 ha ja rannajoone pikkus on 550 m.

Väike ja omapärane, järsu põhjanõlvaga saar jääb mandrist vaid 150 m kaugusele. Suurema osa aastast on saar ühendatud mandriga tombololaadse maaribaga ning sinna pääseb kuiva jalaga. Kõrgema veeseisu puhul lahutab saart kaldast ca 50-100 m pikk madal veeriba. Arheoloogid on oletanud, et saarel kõrguval Nabe mäel asus eestlaste muistne pelgupaik.


La Celestina

La Celestina on nimi, millega Fernando de Rojasele omistatud Calisto ja Melibea tragikomöödia on populaarseks saanud. Selle koosseis pärineb 15. sajandi lõpuaastatest, Hispaania katoliku monarhide valitsusajal, ja erakordne kirjastamisedu sai alguse 16. sajandil ning jätkus tõusude ja mõõnadega kuni selle keelamiseni 1792. aastal. La Celestinat on armastusargumendi, didaktilise eesmärgi, autoriteetse tsitaatide rohkuse, tegelaste valiku, dialoogi ja enam kui tõenäolise seose tõttu ülikoolikeskkonnaga peetud humanistliku komöödia sui generis näiteks. kuigi on ka neid, kes eelistavad seda pidada hübriidiks romaani ja draama vahel. Selle mõju mõlemale žanrile on väga tähelepanuväärne, kuivõrd on võimalik rääkida taevasest žanrist, mis hõlmab nii otse tema süžeest välja töötatud teoseid, tegelasi või temaatikat kui ka taevaseid seadeid või tegelasi komöödiates ja romaanides. millel pole põhimõtteliselt midagi pistmist La Celestinaga.


La Galatea

Uudne ilmselt hakkas kirjutada kui Cervantes naasis vangistuses Alžiir (detsember 1580) Raamatupoodides oli sellel vähe edu, eriti kui võrrelda tohutut Diana de Montemayorit ja Gil Polost armunud suurt Dianat. Cervantesil oli kogu elu oma romaanist väga kõrge kontseptsioon ja kavatsus avaldada teine osa, kuid ta suri seda tegemata


Viktor Claesson

Viktor Johan Anton Claesson (sündinud 2. jaanuaril 1992 Värnamos) on Rootsi jalgpallur, kes mängib poolkaitsjana Taani kõrgliigaklubis København ja Rootsi jalgpallikoondises.

Ta alustas klubikarjääri kodulinna klubis IFK Värnamo, mille koosseisus debüteeris ta 2009. aastal Rootsi tugevuselt kolmandas liigas. 2011. aasta hooajal lõi ta klubi meeskonnas Rootsi esiliigas 13 väravat.

Aastatel 2012–2017 mängis Claesson Rootsi kõrgliiga klubis IF Elfsborg. 2012. aastal tuli ta Elfsborgiga Rootsi meistriks.

2017. aasta jaanuaris sõlmis ta lepingu Venemaa kõrgliigaklubiga Krasnodar. Hooajal 2018–19 lõi ta Venemaa kõrgliigas kaksteist väravat, kuid järgmine hooaeg jäi tal põlvevigastuse tõttu täielikult vahele.

2022. aasta märtsis sõlmis ta kuni hooaja lõpuni lepingu Taani kõrgliigaklubiga København.

Rootsi jalgpallikoondises tegi Claesson debüüdi 18. jaanuaril 2012 sõprusmängus Bahreini vastu. Koondisekarjääri esimese värava lõi ta viis päeva hiljem sõprusmängus Katari vastu. Ta kuulus Rootsi koondisse 2018. aasta maailmameistrivõistlustel ja 2021. aasta Euroopa meistrivõistlustel.


Bajuvaarid

Bajuvaarid (saksa: Bajuwaren) olid germaanlased. Bajuvaarid olid asustanud tänapäevase Baieri (mis nende järgi nime sai), Austria ja Lõuna-Tirooli 5. sajandi alguseks pKr ning neid peetakse tänapäeva baierlaste ja austerlaste esivanemateks. Bajuvaarid kõnelesid varajast baieri keelt.


Ņukši

Ņukši (ka Ņukšas või Nukšas, vanasti ka Pilda) on küla (vidējciems) Lätis Ludza piirkonnas, Ņukši valla halduskeskus.

Ņukši asub merepinnast 145 meetri kõrgusel Ilža jõe kaldal ja jääb piirkonna keskusest Ludzast 12,5 ning Riiast 281 kilomeetri kaugusele. Külas on raamatukogu, postkontor ja rahvamaja. Ņukšis asub Pilda katoliku kirik.

Küla tekkis Ņukši mõisa (Niukszi, Njukschi) keskuse juurde. Nõukogude perioodil ehitati see välja kui kohaliku Kalinini nimelise kolhoosi keskasula.

Aastal 2008 oli külas elanikke 207, aastal 2020 aga 146.


Rémy Cabella

Rémy Cabella (sündinud 8. märtsil 1990 Ajaccios) on Prantsusmaa jalgpallur, kes mängib ründava poolkaitsjana Prantsusmaa kõrgliigaklubis Lille.

Ta alustas klubikarjääri Montpellier's, mille noorteakadeemiga liitus ta 2004. aastal. Prantsusmaa kõrgliigas debüteeris ta 2010. aastal AC Arles-Avignon' meeskonnas, kus ta mängis Montpellier'st laenul. Montpellier' meeskonnas mängis Cabella Prantsusmaa kõrgliigas aastatel 2011–2014. Hooajal 2011–12 tuli ta Montpellier'ga Prantsusmaa meistriks. Hooajal 2013–14 lõi ta Prantsusmaa kõrgliigas 14 väravat.

2014. aasta juulis sõlmis ta lepingu Inglismaa kõrgliigaklubiga Newcastle United. Inglismaa kõrgliigas lõi Cabella esimese värava 31. jaanuaril 2015 mängus Hull City vastu, kuid see jäi tema ainsaks väravaks sel hooajal.

Aastatel 2015–2017 mängis ta Prantsusmaa kõrgliigas Marseille Olympique'is ja seejärel kaks hooaega Saint-Étienne'i ridades.

2019. aasta juulis siirdus ta 12 miljoni euro eest Venemaa kõrgliigaklubisse Krasnodar. Tema leping lõpetati 2022. aasta märtsis osapoolte kokkuleppel.

2022. aasta aprillis naasis ta kuni hooaja lõpuni Montpellier'i.

2022. aasta juulis sõlmis ta üheaastase lepingu Lille'iga.

Prantsusmaa jalgpallikoondises debüteeris Cabella 28. mail 2014 sõprusmängus Norra vastu. Seejärel valiti ta maailmameistrivõistlustel osalevasse Prantsusmaa koondisse, asendades vigastada saanud Franck Ribéry. Üheski mängus Cabella maailmameistrivõistlustel aga väljakule ei pääsenud.


Salvator Mundi (Leonardo)

"Salvator Mundi" ('maailma päästja') on Itaalia renessansiaja kunstniku Leonardo da Vinci teos.

Teosest on teada umbes 20 koopiat, mille autorid on Leonardo õpilased ja järgijad.

See on üks väheseid säilinud Leonardo teoseid ning ainus, mis on siiani eravalduses. 2017. aastal müüdi teos 450,3 miljoni USA dollari eest oksjonimaja Christie's vahendusel New Yorgis Saudi Araabia printsile Badr Āl Saʿūd bin Abd Allāh bin Moḥemmad bin Farhan Āl Saʿūdile, mis teeb sellest kõigi aegade kalleima avalikul enampakkumisel müüdud kunstiteose.


Kollakasroheline

Kollakasroheline või rohekaskollane on värvus, mis hõlmab vahetoone nähtava valguse spektris kollase ja rohelise vahel, vahemikus umbes 541–575 nanomeetrit.

RYB-mudelis ja CMY-mudelis on kollakasroheline tertsiaalvärvus, mis tekib primaarvärvuse kollase ja sekundaarvärvuse rohelise segamisel. HSV-mudelis on kollakasrohelise vahemik värvitooni (hue) teljel 60°–80°.


Harras Kullango

Harras Kullango (kuni 1935 Herbert-Aleksander Kihlevelt; 7. detsember (vkj)/ 20. detsember 1904 Tallinn – 13. august 1968 Kotkajärve, Muskoka piirkond, Ontario, Kanada) oli eesti ehitusinsener.

Ta lõpetas detsembris 1935 Tallinna Tehnikumi ehitustehnika haru ehitusinsenerina (lõputöö "Koostada raudmaanteesild üle Emajõe Vabadussilla kohal Tartus"). Akadeemiliselt oli ta Korporatsioon Rotalia liige.

Ta sai jaanuaris 1936 Haapsalu linnainseneriks. Kuid veebruaris 1936 läks ta õpetajaks Põltsamaa Tööstuskooli ja oli ühtlasi ka Põltsamaa linnainsener. 1939. aastal läks ta Viljandisse, oli õpetaja ja juhataja Viljandi Tööstusõpilaste Koolis ning Viljandi Tööoskusameti juhataja. Ühtlasi oli ta ka Viljandi linnainseneri kohusetäitja.

Ta põgenes Teise maailmasõja ajal 1944. aastal Rootsi. Ta tegutses seal insenerina, oli ettevõtte AB Hus & Vägar peainsener Stockholmis.

Ta läks 1951. aastal Kanadasse, töötas seal mitmes ettevõttes inseneri ja konstruktorina. Oli tegev mitmes eestlaste ühingus Kanadas.


Kambodža Kommunistlik Partei

Kambodža Kommunistlik Partei (khmeeri keeles បក្សកុម្មុយនីស្តកម្ពុជា; prantsuse keeles Parti communiste du Kampuchéa) oli valitsev kommunistlik partei Kambodžas aastatel 1975–1979. Seda juhtisid Pol Pot, Ieng Sary, Son Sen ja Khieu Samphan. Kambodža Kommunistliku Partei liikmed olid tuntud kui punased khmeerid. Partei oli suurema osa oma olemasolust põranda all. 1975. aasta aprillis võttis see Kambodžas võimu ning asutas Demokraatliku Kampuchea nime kandva riigi. 1979. aastal kaotas partei võimu, kui Pol Poti režiimi massimõrvade ja Vietnami sõjalise sekkumise tõttu rahulolematud vasakpoolsed asutasid Kampuchea Rahvavabariigi. Partei lõpetas ametlikult tegevuse 1981. aastal, selle järglane oli Demokraatliku Kampuchea partei.


Kanaarikollane

Kanaarikollane on hele ja erk roheka varjundiga kollane värvitoon, mis sarnaneb kanaari koldvindi (Serinus canaria) või selle kodustatud vormi, kanaarilinnu sulgede värvusega. Tõlkelaen saksa keelest.

Värvus on karakterilt terav, vürtsikas, hapu, ärritav. Kanaarikollase värvuse annab värvipigment strontsiumkromaat.


Punane vaher

Punane vaher (Acer rubrum) on Põhja-Ameerika ida- ja keskosas kasvav heitlehine puu. See on üks kõige arvukam põlispuu Põhja-Ameerikas.


Jüri Loosme

Jüri Loosme (kuni 1937 Lossmann, 31. mai 1887 Tori vald, Pärnumaa – 5. november 1983 Helsingborg, Rootsi) oli Eesti poliitik ja omavalitsustegelane.

Jüri Loosme sündis Tori vallas põlise talupidaja perekonnas. 1907. aastal lõpetas Soomes Harju Põllutöökooli. 1913. aastal täiendas teadmisi Daehnfeldti seemnekasvatuses Hinderuppes (Taanis). Töötas isatalus, seejärel Jõesuu piimaühingus meierina ning 1911 kuni 1913 Kaukaasias teravilja transpordifirmas. 1914 kuni 1915 oli Peterburi kubermangus omavalitsuse teenistuses.

Võttis osa I maailmasõjast ja vabadussõjast. Vabadussõja järel oli Kioma riigimõisa valitseja. 1921. aastal määrati Läänemaa maa-agronoomiks, töötas sel ametikohal kuni 1930. aastani.

Kuulus Taebla Põllumeeste Kogu ja Läänemaa Põllumeeste Esinduse juhatusse. Valiti Põllumeeste Kogude esindajana Lääne maavolikokku ja maavalitsuse liikmeks. Oli maavalitsuse sekretär, maakoolivalitsuse ja ehitus-teedeosakonna juhataja ning maanõunik. Astus Isamaaliidu liikmeks, 1937. aastal valiti Isamaaliidu Haapsalu osakonna ning Läänemaa komitee juhatusse, 1939. aastal Isamaaliidu Läänemaa komitee juhatuse eestseisusse. 1941-44 oli Läänemaa põllumajandusameti juhataja ja abimaavanem, 1944. aasta jaanuarist juhtis abimaavanemana administratiiv- ning transport- ja liiklusosakondi.

1944. aastal põgenes Rootsi. Rootsis osales Põllumeeste Kogude erakonna tegevuse taastamises ja kuulus abiesimehena pikka aega selle Rootsi esinduse juhatusse. Oli Helsingborgi Põllumeeste Kogu esimees ja kuulus Lundi Põllumeeste Kogu juhatusse. Oli aastatel 1956–1970 valitud Rootsi Eestlaste Esinduse saadikuks ja kuulus seal Rahvuslikku Parempoolsesse rühma.


Oru tänav (Rakvere)

Oru tänav on tänav Rakveres, paiknedes linna lõunaosas. Kaugus linna keskväljakust linnulennul mõõdetuna on 1,2–1,4 km.

Tänav on 425 meetrit pikk ja erineva laiusega - 7,5 kuni 14 meetrit. Oru tänav asub Lepiku linnaosas. Tänav saab alguse Aia tänavalt ja on alguses suunaga ida poole, ristudes Vesiveski tänavaga. Seejärel pöördub lõuna suunda, ristub Oru põiktänavaga ning Nõlvaku tänavaga. Tänav lõpeb Mäe tänava ristmikul.

Tänava ääres paiknevad ühe- ja kahekorruselised ühepereelamud koos abihoonetega, hooned on rajatud 20. sajandi teises pooles, mõned ka 21. sajandi algul.


Aniisiroheline

Aniisiroheline on tugevalt kollaka varjundiga roheline värvitoon.

Värvus seostub värskuse, pehmuse, hapruse ja õrnusega, kevade ja taimestikuga, puhtuse ja süütusega, mõjub värskendavalt ja kosutavalt.

Eesti keeles harva esinev värvinimetus, kasutatakse tekstiilide, lõngade ja tarbeesemete värvuse kirjeldamiseks.


Nõlvaku tänav (Rakvere)

Nõlvaku tänav on tänav Rakveres, paiknedes linna lõunaosas. Kaugus linna keskväljakust linnulennul mõõdetuna on 1,4 km.

Tänav on 114 meetrit pikk ja ligikaudu 11 meetrit lai. Nõlvaku tänav on umbtänav ja asub Lepiku linnaosas. Nõlvaku tänav saab alguse Oru tänavalt ja on suunaga lääne poole. Tänav lõpeb Aia tn 19 kinnistu piiril.

Tänava lõunaküljel paiknevad kolm ühepereelamut koos abihoonetega, hooned on rajatud 20. sajandi teises pooles.


Paradetas

Paradetas või Las paradetas on Hispaania 17. sajandi teisest poolest pärinev muusikaline teema, mille aluseks oli samanimeline ühele paarile mõeldud tants.


Juhan Kunderi põik

Juhan Kunderi põik on tänav Tallinnas Kesklinna linnaosas Torupilli asumis.

Tänav kulgeb Juhan Kunderi tänav 24 juurest kuni Tartu maantee 53-ni.

Tänav sai nime 12. aprillil 1996.


Stubaitalbahn

Stubaitalbahn (Stubai oru raudtee) on 18,2 km pikk kitsarööpmeline linnadevaheline tramm Innsbruckist Fulpmesisse Tiroolis, Austrias. Innsbrucki linnas kasutab see kohalikke trammiteid. Stubaitali raudteejaamas algab haruliinile antud osa. Meetrilise rööpmelaiusega rada algab Innsbrucki peavaksalist, ületab Wilteni ringkonna ning läbib Nattersi, Muttersi, Kreithi ja Telfesi külad. Stubaitali jaama ja Fulpmesi vahel on raudtee üherajaline, kuid üheksas jaamas: Sonnenburgerhofis, Hölltalis, Muttersis, Nockhofweg Muttereralmbahnis, Feldeleris, Kreithis, Telfer Wiesenis, Luimesis, Telfesis on möödumissõlmed, kus rong kasutab tavaliselt vasakpoolset rada. Lõppjaamas Fulpmesis on kolm rada ja üks depoo.


Falgi õu

Falgi õu on haljasala Toompuiestee 18 hoone juures, avatud vaatega Falgi teele.

Nimi "Falgi õu" pandi kohale 1996. aastal.


Vana-Lõuna haljak

Vana-Lõuna haljak on haljasala Tallinnas, Vana-Lõuna tänava ja Pärnu maantee vahel Veerenni asumis.

Haljak sai nime 12. aprillil 1996.

Vana-Lõuna haljakul asub 1993. aastal, Tallinna trammiliikluse 105. aastapäeval avatud Kaarel Kurismaa installatsioon "Tallinna trammi-objekt" (vallasmälestis nr 31109).


Brennersee

Brennersee on järv Austrias Tirooli liidumaal. See asub umbes 1,15 km Brenneri mäekurust põhjas 1310 m kõrgusel üle merepinna. Pindalalt on see suurim järv Wipptalis. Järvega saab tutvuda kiirteelt A13 või kohaliku rongiga Innsbruckist.

Kuigi järves on suplemine läbi aasta lubatud, soojeneb vesi isegi kesksuvel vaevalt 12 kraadini. Lisaks varjavad vesikond ja kiirtee sageli päikest ning lähikeskkond on jahe. Silli jõgi toob järve värsket vett ja viib samal ajal vett ka välja. Külma vee kvaliteet kõigub A- ja B-kvaliteediklassi vahel ning järves elutseb mitmesuguseid karplasi ja forelle. Vetikad järve põhjas annavad veele valdavalt nefriidi värvi.


Petteri Lindbohm

Petteri Lindbohm (sündinud 23. septembril 1993 Helsingis) on Soome jäähokimängija, kes mängib kaitsjana Soome kõrgliigaklubis HIFK.

2012. aastal valis St. Louis Blues ta NHL-i draftis 176. valikuna.

Soome kõrgliigas debüteeris Lindbohm hooajal 2012–13 Jokerite meeskonnas.

2014. aasta märtsis sõlmis ta kolmeaastase lepingu Bluesiga. Põhja-Ameerikas mängis Lindbohm seejärel neli hooaega, peamiselt American Hockey League'i klubis Chicago Wolves. Aeg-ajalt mängis ta ka Bluesi meeskonnas NHL-is.

2018. aasta juulis sõlmis Lindbohm lepingu Šveitsi kõrgliigaklubiga Lausanne HC. 2020. aasta juulis siirdus ta EHC Bieli.

2021. aasta mais naasis ta Jokeritesse, sõlmides klubiga kaheaastase lepingu. Pärast seda, kui Jokerit KHL-i väljalangemismängudest kõrvale astusid, naasis Lindbohm NHL-i, sõlmides 2022. aasta märtsis üheaastase lepingu NHL-i klubiga Florida Panthers, kus mängis kuni hooaja lõpuni.

2022. aasta augustis sõlmis ta üheaastase lepingu Rootsi kõrgliigaklubiga Frölunda HC. 2023. aasta augustis naasis Lindbohm pärast üheksat aastat Soome kõrgliigasse, kui sõlmis lepingu HIFK-ga.

2019. aastal tuli Lindbohm Soome jäähokikoondisega maailmameistriks ja 2022. aastal olümpiavõitjaks.


Melach

Melach on jõgi Tiroolis Austrias Innsbrucki ringkonna lääneosas, Inni lisajõgi.

Melachi pikkus on 23,4 km. See moodustub mitme väiksema oja liitumisel Lüsener Fernerkogeli jalamil. See voolab läbi Griesi ja Sellraini külade ning suubub Unterperfussi ja Kemateni vahel paremalt Inni.


Lucas Ruiz de Ribayaz

Lucas Ruiz de Ribayaz y Fonseca (sündinud 1626, surnud pärast 1677) oli Hispaania harfimängija ja helilooja, peamiselt komponeeris lautole ja kitarrile.


Gschnitzbach

Gschnitzbach on jõgi Tiroolis Austrias.

Gschnitzbach algab Lauterersee järvest Stubai Alpides. See voolab lõunast põhja ja suubub Steinach am Brenneri juures Silli jõkke. Selle pikkus on umbes 20 km ning see voolab läbi Trinsi ja Gschnitzi küla.

Gschnitzbachi veekvaliteet on A-klassist ja jääb väga selgeks kuni suudmeni. See pakub head eluaset kaladele. Vett kasutatakse ka lähikonna külade joogiveega varustamiseks.

Jõgi võib ülesvoolu paista vaikse veena, kuid muutub alamjooksul kiiresti mitme ohtliku kosega kärestikuliseks jõeks.


Pärnu rannapark

Pärnu rannapark on park Pärnus.

Pargi rajamist alustati 1882. aastal. Kuna park asub ranna lähedal, siis on see populaarne jalutamis- ning puhkeala.

Rannapark on jagatud teemade ja kasutuse järgi erinevateks osadeks – peaväljak, kunsti väljak, seltskondlike mängude ja rahu väljak. Pargis on mitmeid privaatseid istumiskohti ja seal on võimalik ka piknikku pidada. Merepoolsel pargialal asub laste mänguväljak. Pargiala läbivad ka terviserada ja kergliiklustee.

Rannapark on Eestis liigirohkuselt teine linnapark. Seetõttu on park võetud looduskaitse alla. Kodumaistest liikidest domineerivad pargis mänd, tamm, must lepp, vaher, sookask, kuusk ja pärn. Võõrliikidest kasvavad pargis läänepärn, euroopa lehis, serbia kuusk, pensilvaania saar, berliini pappel ja rumeelia mänd. Põõsastest on esindatud pihlenelas, mägimänd, siberi kontpuu, lumimari.


Rjurik Lonin

Rjurik Lonin (, vepsa keeles Rürik Petrovič Lonin; 22. september 1930 Kaskez, Äänisranna rajoon, Karjala ANSV – 17. juuli 2009 Šoutjärvi, Äänisranna rajoon ) oli vepsa koduloo-uurija ja rahvaluulekoguja, Šoutjärvi vepsa etnograafiamuuseumi asutaja, kirjanik ja vepsa kultuuri eestkõneleja. Teda on peetud oma aja kõige märkimisväärsemaks ja tuntumaks vepslaseks.


Emil Pettersson

Karl Emil Ilmari Pettersson (sündinud 14. jaanuaril 1994 Sundsvallis) on Rootsi jäähokimängija, kes mängib keskründajana Rootsi kõrgliigaklubis Timrå IK.

Ta alustas klubikarjääri Rootsi klubis Timrå IK, mille koosseisus debüteeris ta Rootsi kõrgliigas hooajal 2012–13.

2013. aastal valis Nashville Predators ta NHL-i draftis 155. valikuna.

Hooaja 2014–15 lõpus liitus ta Rootsi kõrgliigaklubiga Modo Hockey. Hooajal 2016–17 mängis ta Rootsi kõrgliigas Skellefteå AIK ja Växjö Lakersi ridades.

2017. aasta mais sõlmis ta lepingu Nashville Predatorsiga. Pettersson mängis Põhja-Ameerikas aastatel 2017–2019 American Hockey League'i klubides Milwaukee Admirals ja Tucson Roadrunners, kuid NHL-is tal debüüti teha ei õnnestunud. 2018. aastal osales ta AHL-i tähtede mängul.

2019. aasta juunis naasis ta Växjö Lakersi, kellega sõlmis kaheaastase lepingu. 2021. aastal tuli ta Lakersiga Rootsi meistriks. 2020–21 põhihooajal oli Pettersson 22 väravaga Lakersi suurim väravakütt.

2021. aastal juulis sõlmis ta üheaastase lepingu KHL-i klubiga Moska Spartak. Hooaja jooksul lõi ta KHL-is 42 mänguga 13 väravat ja andis 11 väravasöötu.

2022. aasta aprillis naasis ta Rootsi kõrgliigasse, sõlmides viieaastase lepingu Timråga.

Tema noorem vend Elias Pettersson mängib NHL-is Vancouver Canucksi meeskonnas. Pettersson on isapoolse vanaisa kaudu Soome päritolu.


Eva Luigas

Eva Luigas (sündinud 26. novembril 1964 Tallinnas) on eesti näitejuhi abi, administraator, müügiosakonna juhataja ja aiandushuviline.

Lõpetas 1983 Tallinna 46. Keskkooli, õppis Tallinna Pedagoogilises Instituudis, lõpetas Tallinna Ehituskooli mööbli restauraatorina ja 2010 Räpina Aianduskooli maastikuehituse erialal.

Töötas 1983–88 Nukuteatris vanemadministraatorina, 1988–94 näitejuhi abina, 1995–2001 peaadministraatorina, 2001–02 müügiosakonna juhatajana. Õmmelnud kostüüme lavastustele (Vladimir Tarassovi "Elutarkus või elukartus", Marius Lätte "Legend printsessi sõrmusest", mõlemad 1998), tegutsenud etenduse juhina. Töötanud piletimüügi alal Draamateatris, Birgitta Festivalil ja mujal.

Töötanud aianduskeskuse Hansaplant hooajataimede osakonna juhatajana ning ajakirja Tervis Pluss tegevtoimetajana, Eesti Naine aia- ja sisustustoimetajana ja aastast 2013 Aed peatoimetajana. Avaldanud aiandusteemalisi raamatuid.


Tapaloom

Tapaloomadeks nimetatakse loomi, kellelt saadakse surmamise järel nahka, villa, sulgi, karusnahka või toiduaineid.

Enim levinud tapaloomad on koduloomad nagu lammas, siga, veis, kana jm ning jahiulukid (põder, metssiga, hallhüljes, erinevad linnud, metsnugis jpt).


Jakobsoni park

Jakobsoni park on park Pärnu kesklinnas. Park on nimetatud August Jakobsoni järgi.

Park rajati teises maailmasõjas puruks pommitatud hoonete asemele.

Pargis asub 1973. aastal avatud August Jakobsoni monument.

Kuna enne sõda oli pargi alal palju kauneid hooneid, siis on tehtud mitmeid ettepanekuid park uuesti miljöösse sobivate hoonetega täis ehitada, et taastada Rüütli tänava terviklikkus ja piirkonda elavdada.


Moonpunane

Moonpunane ehk moonipunane on mooniõite värvi särav ja kerge erkpunane värvitoon.

Värvus on karakterilt kevadine-suvine ja mahe, seostub mooniõie hapruse, õhulisuse ja peenusega.

Värvi nimetust on kasutatud huulepuna kirjeldamisel. 1967. aastal ilmus Juhan Kahki reisikiri, mille pealkirjas on sõnapaar "moonpunane Itaalia".


Magnus Hellberg

Magnus Hellberg (sündinud 4. aprillil 1991 Uppsalas) on Rootsi jäähokimängija, kes mängib väravavahina NHL-i klubis Ottawa Senators.

Ta alustas klubikarjääri Almtuna IS-is. Rootsi kõrgliigas debüteeris ta hooajal 2011–12 Frölunda HC-s.

2011. aastal valis Nashville Predators ta NHL-i draftis 38. valikuna. Põhja-Ameerikas mängis Hellberg aastatel 2012–2017. Suurem osa ajast mängis ta American Hockey League'is (AHL), esmalt kolm hooaega Milwaukee Admiralsis ja seejärel kaks hooaega Hartford Wolf Packis. 2015. aastal osales ta AHL-i tähtede mängul. NHL-is pääses Hellberg väljakule ühes mängus Predatoris meeskonnas ja kolmes mängus New York Rangersi meeskonnas.

2017. aastal liitus ta KHL-i klubiga Kunluni Red Star. 2018. aasta mais liitus ta Peterburi SKA-ga. Aastatel 2018 ja 2019 valiti Hellberg KHL-i tähtede mängule. 2021. aasta juunis sõlmis ta üheaastase lepingu HK Sotšiga.

2022. aasta aprillis naasis Hellberg Põhja-Ameerikasse, sõlmides üheaastase lepingu NHL-i klubiga Detroit Red Wings. 2022. aasta juulis sõlmis ta lepingu Seattle Krakeniga, kuid pärast Krakeni treeninglaagrist osalemist talle Krakenis väravavahi kohta ei pakutud. Sama aasta oktoobris liitus ta Ottawa Senatorsiga.

2018. aastal tuli Hellberg Rootsi jäähokikoondise koosseisus maailmameistriks.